title: Itämaan tietäjät

text: Tietäjien nimiä ei mainita Raamatussa. Syyriassa on kuitenkin jo vanhoista ajoista uskottu, että he olivat Larvandad, Hormisdad ja Gushnasaph. Länsimaissa vakiintui 700-luvulla käsitys, että heidän nimensä olisivat olleet Caspar, Melchior ja Balthasar. Nimet vaihtelevat eri kulttuureissa: esimerkiksi Etiopiassa kuninkaiden uskotaan olleen Hor, Basanater ja Karsudan. Syyrialaiset nimet ovat alkuperältään ilmeisesti persialaisia toisin kuin länsimaiset, joilla ei ole mitään erityistä merkitystä.


title: Itämaan tietäjät

text: Kolmen kuninkaan pyhäinjäännöslipas Kölnin tuomiokirkossa sisältää perimätiedon mukaan itämaan tietäjien luita. Ne löysi Pyhä Helena pyhiinvaellusmatkallaan Palestiinaan. Hän vei jäännökset Konstantinopolin Hagia Sofia -kirkkoon, josta ne siirrettiin Milanoon ennen joutumistaan Kölniin vuonna 1164.


title: Itämaan tietäjät

text: Loppiainen, jota vietetään tammikuun kuudentena päivänä, on läntisissä kirkkokunnissa itämaan tietäjien juhla. Ensimmäisinä vuosisatoina kristinuskon historiassa loppiainen oli jouluakin tärkeämpi juhlapäivä. Nykyään sitä pidetään joulunajan päätöspäivänä.


title: Itämaan tietäjät

text: Erityisesti Espanjassa ja muilla espanjan- sekä katalaaninkielisillä alueilla kolmen viisaan miehen (espanja: "los Reyes Magos", katalaani: "els Reis Mags d'Orient") juhla on tärkeä, sillä tietäjät kameleineen toimivat siellä joulupukin vastineena, joille lapset lähettävät kirjeitä. Yöllä tietäjät tulevat taianomaisesti idästä tuomaan lahjoja. Joillakin alueilla lapset valmistavat tietäjille ja kameleille ruokaa ja juomaa virkistäytymistä varten. Espanjankielisissä kaupungeissa järjestetään loppiaisena kulkueita, joissa kuninkaat ja heidän palvelijansa heittävät lapsille karamelleja. Nykyään tämä perinne elää sulassa sovussa joulupukin (espanja: "Papá Noel", katalaani: "Tió de Nadal") kanssa.


title: Itämaan tietäjät

text: Kataloniassa on vielä tämän lisäksi erityisiä itämaan tietäjiin liittyviä tapoja; osa paikallisia, osa laajemmalle levinneitä. Kolmen kuninkaan kulkueen Alcoissa, Valenciassa väitetään olevan maailman vanhimman. Näissä kulkueissa tietäjät jakavat lapsille pieniä lahjoja. Melchioria pidetään kolmikosta nuorimpana, ja hän jakaa lapsille koruja ja muuta rihkamaa. Kataloniassa hänellä on kuitenkin usein pitkä valkoinen parta, joka on Jeesuksen rangaistus nuoruudellaan ja voimakkuudellaan kerskuneelle Melchiorille. Melchiorin lisäksi Caspar on vaaleaihoinen mutta ruskeahiuksinen, hän tuo lapsille leluja. Balthasar on tummaihoinen ja pukeutunut kuin arabi. Hänen tehtäväkseen jää antaa hiilikimpale tuhmille lapsille.


title: Itämaan tietäjät

text: Suomessa Tiernapoika-laulunäytelmä on erityinen kolmen kuninkaan muistoa vaaliva perinne.


title: Itämaan tietäjät

text: Tietäjät lahjoineen, usein kameleineenkin ovat osa jouluseimeä. Seimiasetelmissa tietäjät voivat saada hahmonsa paikallisesta kulttuurista.


title: Itämaan tietäjät

text: Kristillisessä taiteessa itämaan tietäjät ovat suosittu aihe. Yleensä esitetään joko heidän matkansa tähteä seuraten tai tilanne, jossa he antavat lahjoja Jeesus-lapselle (niin sanottu kuninkaiden kumarrus -aihe). Beetlehemin tähti piirretään usein pyrstöllisenä komeettana. Usein heidät kuvataan erilaisissa joulukoristeissa ja seimiasetelmissa sekä monissa joululauluissa, joista Suomessakin tunnetuin on ranskalainen "Kolmen kuninkaan marssi". Myös tiernapoikanäytelmän laulut ovat varsin tunnettuja.


title: Itämaan tietäjät

text: Taiteessa tietäjät symboloivat usein miehen kolmea ikäkautta, jolloin heidät esitetään nuorukaisena, aikuisena miehenä ja vanhuksena. Esimerkiksi Beda Venerabiliksen mukaan Kaspar oli nuori mies, Melchior vanhus ja Balthasar keski-ikäinen. Joskus he kuvaavat myös 1300-luvulla tunnettuja kolmea manteretta: Eurooppaa, Aasiaa ja Afrikkaa. Tällöin Casparilla on itämaisia piirteitä, Melchior on vaalea ja Balthasar tummaihoinen, kuten Tiernapoikien Murjaanien kuningaskin.


title: Itämaan tietäjät

text: Tietäjien tunnuksena etenkin Keski-Euroopassa käytetään kolmea kuninkaan kruunua, josta Ruotsin kuningas Albrekt Mecklenburgilainen kopioi sen itselleen Ruotsin vaakunaksi.


title: Itämaan tietäjät

text: Michel Tournierin romaani "Kolmen kuninkaan kumarrus" (1980) kertoo Itämaan tietäjistä ja erityisesti neljännestä tietäjästä, joka ei ehtinyt Betlehemin seimen ääreen.


title: Itämaan tietäjät

text: Tietäjät esiintyvät myös Lew Wallacen romaanissa "Ben Hur" (1880), jossa Balthasar on egyptiläinen, Melchior hindu ja Gaspar kreikkalainen.


title: Nuha

text: Nuha eli riniitti on nenän tukkoisuudesta ja vuotamisesta käytetty nimitys. Nuha voi aiheutua muun muassa sairaudesta, allergiasta, ruumiillisesta rasituksesta tai nenän rakenneviasta. Nuha ei ole sairaus, vaan oire. Puhekielessä flunssaa kutsutaan usein nuhaksi, vaikka oikeampi nimitys olisi nuhakuume.


title: Nuha

text: Allerginen nuha voi aiheutua herkistymisestä siitepölylle, eläinten hilseelle, huonepölylle, homeille, hiivoille tai muille allergeeneille. Allergisen nuhan oireita voivat olla nenän vetistävä vuoto, aivastelu, nenän kutina ja tukkoisuus. Nenäoireiden lisäksi voi esiintyä silmien kutinaa ja vuotamista, yskää ja astman oireita.


title: Nuha

text: Oireita voi helpottaa varovaisella niistämisellä, keittosuolaliuoksella, höyryhengittämisellä tai lääkkeillä. Pienillä lapsilla oloa voi helpottaa apteekista saatavilla keittosuolatipoilla ja -sumutteilla. Apteekeista saa myös nenähuuhteluun tarkoitettuja "sarvikuonoja". Sen käyttäminen helpottaa oloa. Pidempään käytettynä nuhatipat ja -sumutteet saattavat aiheuttaa nenän limakalvon ärsytystä. Kouluikäisillä lapsilla saattaa pitkittyneeseen nuhaan liittyä myös poskiontelon tulehdus, joka vaatii hoitoa.


title: Nuha

text: Alle kaksi viikkoa kestäneen nuhan takia ei tarvitse mennä lääkärin vastaanotolle, mikäli potilas voi muuten hyvin. Jos nuha pitkittyy tai se on kausiluonteista, voi olla kyse allergiasta.


title: Abioottinen ympäristötekijä

text: Abioottiset ympäristötekijät ovat eliöihin vaikuttavia ympäristön elottomia kemiallisia ja fysikaalisia tekijöitä. Ne voidaan jakaa resursseihin ja olosuhteisiin. Resursseilla tarkoitetaan ekologiassa mitä tahansa asiaa, jota eliöt kuluttavat, olosuhteet taas ovat ympäristön vallitsevia kemiallisia ja fysikaalisia ominaisuuksia eivätkä siten ole eliöiden kulutettavissa. Esimerkkejä olosuhteista ovat lämpötila, happamuus, suolaisuus, ympäristömyrkkyjen ja muiden saasteiden pitoisuudet, ilmastolliset olosuhteet, aallot ja virtaukset sekä vulkaaninen aktiivisuus. Resursseja ovat muun muassa auringon säteily, ilmakehän kaasut (erityisesti happi ja hiilidioksidi), vesi ja ravinteet.


title: Alkaios

text: Alkaios (, n. n. 620-560 eaa.) oli antiikin kreikkalainen runoilija Mytilenestä, Lesboksen pääkaupungista. Hän kirjoitti monodista lyriikkaa: sota-, juoma- ja lemmenlauluja. Hellenistisenä aikana hänet luettiin yhdeksi yhdeksästä lyyrisestä runoilijasta. Alkaioksen mukaan on nimetty lyyrinen runosäkeistö Alkaioksen säkeistö sekä lyyrinen runosäe alcaicus.


title: Merihaka

text: Merihaka () on kerrostalovaltainen asuinalue meren rannalla Helsingin kantakaupungissa. Se kuuluu Sörnäisten kaupunginosaan, tosin usein se mielletään omaksi kaupunginosaksi. Merihaka sijaitsee merenrannan sekä Hakaniemen sillan ja Sörnäisten rantatien välisellä alueella. Vuosina 1973–1986 rakennettu kerrostaloalue on joidenkin tietojen mukaan saanut nimensä läheisestä Hakaniemestä, toisten mukaan alueen rakentaneen rakennusliike Hakan mukaan. Aikaisemmin paikalla oli Wärtsilän – alkujaan Kone- ja Siltarakennus Oy:n – teollisuusrakennuksia. Paikalla on aikoinaan ollut Pannukakku-niminen saari, joka on yhdistetty mantereeseen.


title: Merihaka

text: Merihaan alueelle tunnuksenomaista on 1960–1970-lukujen kaupunkisuunnittelullinen periaate, jonka mukaan rajattomasti kasvavan yksityisautoliikenteen vuoksi jalankulkuväylät ja lasten leikkialueet tuli erottaa eri tasolle katuverkosta. Tämän vuoksi alueelle rakennettiin betoninen pihakansi – kuten Itä-Pasilaankin – jonka alapuolella sijaitsee yli tuhat autopaikkaa. Kannen alapuolella Merihaan läpi kulkee Haapaniemenkatu, jota käyttävät bussilinjoista 55 ja 502.


title: Merihaka

text: Pihakannen päällys on varattu jalankulkijoille, ja myös Merihaan palvelut löytyvät sieltä. Merihaassa toimii K-Market Merihaka, apteekki, lounasravintola Tornitupa, ravintola Bali Bagus, urheilukeskus Merihaan Pallohalli ”Meripeli” sekä kaksi baaria, Meripub ja Sir Oliver. Rantakadun laidalle on ankkuroitu ravintolalaivat Merikerho ja Grand Georgia. Monet kansalaisjärjestöt, kuten Suomi-Venäjä -seura, pitävät majaa Merihaassa. Merihaan rannalle, Hakaniemenranta 17, perustettiin vuonna 2013 Kulttuurisauna.


title: Merihaka

text: Merihaan alueen kaupunginosayhdistyksenä toimii Merihaka-Seura.


title: Merihaka

text: Helsingin verotoimisto muutti Merihakaan (Haapaniemenkatu 7-9) joulukuussa 1974, ja ehkä siksi Sörnäisten rantatien yli vievää kävelysiltaa sanotaan Huokausten sillaksi. Nykyisin Pääkaupunkiseudun verotoimisto sijaitsee Vantaan Myyrmäessä. Entisessä veroviraston kiinteistössä on vuoden 2015 alusta lähtien toiminut Stadin Ammattiopiston toimipaikka.


title: Merihaka

text: Merihaan kuuluisin asukas lienee ollut Suomen pitkäaikaisin pääministeri Kalevi Sorsa, jonka taloa Hakaniemenranta 16:ssa alettiin kutsua Sorsanpesäksi. Rakennuksen seinässä on nykyään Sorsasta kertova muistolaatta.


title: Merihaka

text: City-lehti valitsi lokakuussa 2006 Merihaan Helsingin parhaaksi parkour-paikaksi.


title: Merihaka

text: Silloin tällöin esiin on noussut ajatus, että Merihaka maalattaisiin. Vuonna 2011 Ylioppilaslehti esitti, että Merihaka maalattaisiin pinkiksi.


title: Luettelo Afganistanin kaupungeista

text: Tämä on luettelo Afganistanissa sijaitsevista kaupungeista.


title: Jalalabad

text: Jalalabad (, ), vanhalta nimeltään Jalalkot, on kaupunki Afganistanissa. Se sijaitsee Nangarharin maakunnassa. Kaupungin perusti tarinan mukaan suurmoguli Akbar vuonna 1570. Asukkaita Jalalabadissa on arviolta 700 000. Suurin osa se asukkaista on pataaneja.


title: Jalalabad

text: Jalalabad sijaitsee Itä-Afganistanissa noin 620 metrin korkeudella merenpinnasta Kabul-joen laaksossa joen oikealla rannalla. Noin 130 kilometrin päässä idässä sijaitsee Peshawarin kaupunki Pakistanissa ja Afganistanin pääkaupunki Kabul sijaitsee noin 160 kilometrin päässä lännessä. Alueen läpi kulkee historiallinen kulkureitti Kabulista Pohjois-Intian tasangoille.


title: Jalalabad

text: Nykyisen Jalalabadin alue tunnettiin historiallisesti nimellä Nangrahar. Alue kuului Gandhara-valtakuntaan, Kušan-valtakuntaan ja sakojen valtakuntaan. Ennen islamia alueella kukoisti buddhalaisuus ja kiinalainen pyhiinvaeltaja Xuanzangn mainitsi sen 600-luvulla nimellä Na-ka-lo-ho eli Nagarahāra. Varsinainen Jalalabadin kaupunki mainitaan kuitenkin ensi kertaa Suurmogulien valtakunnan aijoilla. Tarinan mukaan kaupungin perusti suurmoguli Akbar vuonna 1570. Nadir Šah johti joukkojaan alueen läpi ja kukisti paikalliset heimot Gandamakin taistelussa lähellä nykyistä kaupunkia. Matkailija Charles Masson vieraili alueella vuosina 1826-7 ja mainitsi paikalla olevan kahden raunioituneen aikaisemman kaupungin muurien jäänteet ja hieman hänen vierailunsa jälkeen kaupungin valtasivat Dust Muhammad Khanin joukot (1834). Ensimmäisen afgaanisodan aikana kaupungin valtasivat puolestaan britit (1839-42). Muhammad Akbar Khan johti omat joukkonsa brittejä vastaan ja kukisti William Elphinstonen johtamat britit näiden vetäytyessä Kabulista vuonna 1842. Vain pienen brittijoukon onnistui vetäytyä Jalalabadiin. Britit valtasivat kaupungin vielä uudestaan toisen afgaanisodan aikana. Sotien ohella Jalalabadista tuli Kabulin emiirien talviasuinpaikka ja vuonna 1892 Abd al-Rahman Khan rakennutti palatsin kaupungin länsiosaan.


title: Jalalabad

text: Kun Afganistanin emiiri Habib Allah Khan murhattiin Laghmanissa vuonna 1919 hänen veljensä Nasr Allah Khan julistettiin uudeksi emiiriksi Jalalabadissa, mutta hän luopui pian asemastaan Aman Allah Khanin hyväksi. Tapahtumat johtivat kolmanteen afgaanisotaan, jonka aikana brittien ilmavoimat pommittivat Jalalabadia. Sodan jälkeen emiiri Aman Allah Khan pyrki vahvistamaan Afganistanin keskushallinnon otetta maasta ja toimi Jalalabadin alueella vaikuttanutta šinwarien pataaniheimoa vastaan. Šinwarit kapinoivat ryöstäen brittien konsulaatin Jalalabadissa ja armeijan joukkojen kyvytön toiminta kapinallisia vastaan oli yksi syy, joka johti Aman Allah Khanin eroon vuonna 1929. Vuonna 1964 Jalalabadista tehtiin Nangraharin maakunnan hallinnollinen keskus. Neuvostoliiton joukot valtasivat Jalalabadin vuoden 1980 alussa Afganistanin sodan aikana. Sitä ympäröivää aluetta hallitsivat kuitenkin mujahideenit ja Peshawarin kaupunki Pakistanin puolella oli monien kapinallisryhmien päämaja. Sittemmin Taliban on tehnyt useita iskuja Jalalabadissa.


title: Jalalabad

text: Jalalabadia ympäröivällä maaseudulla tuotetaan esimerkiksi hedelmiä, manteleita, riisiä ja viljaa. Itse kaupungissa on käsityöläisiä ja pieni sokerinjalostamo. Monet paikalliset elävät köyhyysrajan alapuolella tienaten henkilöä kohden alle 30 dollaria kuukaudessa.


title: Jalalabad

text: Vuonna 2014/15 Jalalabadissa oli arviolta 700 000 asukasta. Kaupungin tarkka asukasluku vaihtelee eri lähteissä. Monet kabulilaiset viettävät talvensa Jalalabadissa, mikä kasvattaa sen väkilukua kausiluontoisesti.


title: Jalalabad

text: Nangarharin yliopisto sijaitsee Jalalabadissa.


title: Konklaavi

text: Konklaavi on katolisessa kirkossa paavin nimittämien kardinaalien kokous, jossa he valitsevat uuden kirkon päämiehen eli paavin. Äänestyskelpoisia ovat kardinaalit, jotka olivat alle 80-vuotiaita paavin paikan vapautuessa. Sana tulee latinan ilmauksesta "cum clavi" ("avaimen kanssa"), joka viittaa valintaan suljettujen ovien takana.


title: Konklaavi

text: Vuodesta 1059 lähtien, investituurariidan seurauksena, paavin valinnan ovat suorittaneet kardinaalikollegion kardinaalit. Nykyään 80 vuotta täyttäneillä kardinaaleilla ei ole äänioikeutta paavinvaalissa. Paaviksi voidaan teoriassa valita kuka tahansa kastettu katolinen mies, mutta käytännössä valinta on suoritettu kardinaalikollegion keskuudesta. Vaali on täysin salainen. Alun alkaen tarkoituksena oli pakottaa kardinaalit tekemään päätöksensä nopeasti, mutta myöhemmin havaittiin, että tämä käytäntö toisaalta myös vähensi ulkopuolista painostusta ja siten hidasti äänestystä. Salainen ja suljettu konklaavi vahvistettiin vuonna 1274.


title: Konklaavi

text: Paavinvaali on usein arvaamaton, ja lopputulosta voi olla vaikea ennustaa. Ennakkosuosikin asema ei ole vaalissa aina helppo. Esimerkiksi Johannes Paavali II oli kompromissiehdokas, joka valittiin, kun muista ehdokkaista ei päästy yksimielisyyteen.


title: Konklaavi

text: Uuden paavin valinta aloitetaan 15–20 päivää edellisen paavin kuoleman jälkeen Sikstuksen kappelissa. Viiveen tarkoitus on ollut antaa kardinaaleille aikaa matkustaa Roomaan. Ennen varsinaista vaalia pidetään valmistelevia kokouksia. Kirkon mukaan kardinaaleja ohjaa valinnassa Pyhä Henki, ja kaikenlainen kampanjointi onkin periaatteessa kielletty. Valinta on kuitenkin luonteeltaan poliittinen, ja ehdokkaiden kannattajat yrittävät parhaansa oman suosikkinsa aseman parantamiseksi.


title: Konklaavi

text: Camerlengo on monilta osin vastuussa vaalin käytännön järjestelyistä.


title: Konklaavi

text: Valinnan suorittaa konklaaviksi nimetty kardinaalien kokous. Konklaavi tulee latinan sanoista "cum clavi", joka tarkoittaa "avaimen kanssa" (edelleen "conclave": huone, kamari), ja se viittaa siihen, että kardinaalit eristetään vaalin ajaksi. Vaali voi periaatteessa kestää miten kauan tahansa. 1900- ja 2000-luvuilla vaalit ovat kestäneet alle kuusi päivää, ja näistä vaaleista kaksi on saatu päätökseen jo toisena päivänä, kuten vuoden 2005 konklaavi. Pisin tunnettu vaali kesti lähes kolme vuotta. Rooma on kesäaikaan kuuma, ja usein vanhemmat kardinaalit ovat kuolleet kesken prosessin. Läsnä saakin olla kardinaalien lisäksi kaksi lääkäriä. Tämän lisäksi on myös joukko pappeja, jotka voivat antaa kardinaaleille ripin, ja taloudenhoidosta vastaavia henkilöitä. Kardinaalit majoittuvat erilliseen rakennukseen Vatikaanissa.


title: Konklaavi

text: Ensimmäinen päivä aloitetaan messulla, jonka jälkeen kardinaalit siirtyvät Sikstuksen kappeliin. Nykyään kappeli jopa tarkastetaan vakoilulaitteiden varalta. Vuonna 2005 kappeliin oli rakennettu kaksoislattia, joka kätki alleen vakoilua estävää tekniikkaa.


title: Konklaavi

text: Annetaan komento ""Extra omnes!"" ("Ylimääräiset ulos!"), ja vain kardinaalit jäävät kappeliin. Konklaavin jäsenet vannovat valalla pitävänsä tapahtumat salassa. Valan rikkoneita uhkaa erottaminen kirkosta. Äänestys voi alkaa. Ensimmäisenä päivänä voidaan pitää yksi äänestys iltapäivällä. Tämän jälkeen äänestyksiä on kaksi päivässä, aamulla ja iltapäivällä. Jokaisena kertana äänestetään kahdesti, joten äänestyksiä on neljä päivässä.


title: Konklaavi

text: Äänestyspaperi on nelikulmion muotoinen. Siinä lukee "Eligio in Summum Pontificem" (""Valitsen ylimmäksi pontifexiksi""). Kardinaalit kirjoittavat paperiin ehdokkaansa nimen. Nimi tulee kirjoittaa niin, ettei äänen antajaa voi tunnistaa. Paperi taitetaan kahdesti. Kardinaalit kantavat äänensä, pitäen paperia selvästi näkyvillä, alttarilla olevaan uurnaan, joka on peitetty hopealautasella. Antaessaan äänensä he kutsuvat Kristusta todistamaan toimitusta. Ääni laitetaan aluksi lautaselle, josta se pudotetaan uurnaan. Kun äänet on annettu, ne sekoitetaan ja lasketaan. Laskettaessa huudetaan jokaisen ääniä saaneen nimi. Äänestyspaperit lävistetään eligio-sanan kohdalta ja sijoitetaan naruun.


title: Konklaavi

text: Äänestys vaati perinteisesti kahden kolmasosan määräenemmistön. Vuonna 1996 paavi Johannes Paavali II muutti ("Universi Domini Gregis") vaalitapaa niin, että 12 päivän kuluttua yksinkertainenkin enemmistö olisi riittävä, mikäli valinnassa ei ole muuten onnistuttu. Paavi Benedictus XVI kuitenkin peruutti vaarallisena pidetyn uudistuksen: Yksinkertainen enemmistö olisi voinut johtaa siihen, että paaviksi olisi voitu valita myös henkilö, jota vain puolet kardinaaleista olisi ollut valmis tukemaan. Kahden kolmasosan määräenemmistön tarkoituksena on juuri taata se, että paaviksi valittu nauttii kardinaalien laajan enemmistön tukea.


title: Konklaavi

text:
Äänestystä rytmitetään rukoustauoilla ja keskusteluilla. Ensimmäinen äänestyssessio kestää kolme päivää ja sitä seuraava tauko maksimissaan päivän.
Kun äänestystulos on tarkistettu, äänestysliput poltetaan, jolloin valkoinen savu ("fumata bianca") merkitsee uuden paavin valintaa. Uuden paavin valinnasta kerrottiin vuonna 2005 ensimmäisen kerran myös Rooman kirkkojen kelloja soittamalla. Jos äänestys ei tuottanut tulosta, lippujen sekaan lisättiin aiemmin märkää heinää, jolloin musta savu ("fumata nera") kertoo valinnan toistaiseksi epäonnistuneen. Vuodesta 1958 on oikeanvärisen savun saavuttamiseksi käytetty kemikaaleja. Tosin vuoden 1978 molempien paavinvaalien yhteydessä savu oli lähinnä harmaata, kun kemikaalien lisäämisessä oli tehty virhe, eikä kukaan osannut oikein sanoa mitä se tarkoitti. Sama ongelma toistui osittain myös 2005.


title: Konklaavi

text: Kun päätös on tehty, valitulta kysytään suostumus paavin tehtävään. Paavin seuraajan ensimmäisiin tehtäviin kuuluu uuden nimensä valitseminen. Nimen valinnalla uusi paavi voi esimerkiksi osoittaa kunnioitustaan aikaisemmille paaveille. Paavi voi valita kutsumanimekseen myös ristimänimensä latinankielisen version tai jonkun pyhimysnimen. Uskonnollisista nimistä sellaisia, joita paavi ei voi itselleen valita, on oikeastaan vain Pietari, sillä Pietari oli "ensimmäinen paavi", ja hänen pyhyyttään halutaan kunnioittaa. Nimen valinnan jälkeen uutta paavia pyydetään ilmoittamaan uusi nimensä. Muut kardinaalit osoittavat alamaisuutensa uudelle paaville. Paavi puetaan paavinviittoihin, joita on etukäteen valmisteltu eri kokoisia.


title: Konklaavi

text:
Seuraavaksi valinta ilmoitetaan Pietarinkirkon parvekkeelta odottavalle väkijoukolle. Ilmoitus tehdään latinaksi perinteisin sanoin.
eli suomeksi
Paavi saapuu nyt ensi kerran tervehtimään uskovia. Paavi on pukeutunut asuun, jota hän käyttää vain tämän ainoan kerran. Asu on hankala, ja sen pukemiseen menee aikaa. Koska pukua valmistettaessa ei tiedetä, kenestä tulee seuraava paavi, tehdään pukuja useita erikokoisia kappaleita. Parvekkeelta paavi antaa tässä yhteydessä perinteisen ""Urbi et orbi"" ("Kaupungille ja maailmalle") -siunauksen.


title: Hosni Mubarak

text: Muhammad Hosni Said Mubarak (, s. 4. toukokuuta 1928, Kafr al-Meselha) on entinen Egyptin presidentti. Hän tuli valtaan 6. lokakuuta 1981 Anwar Sadatin murhan jälkeen. Mubarak ilmoitti eroavansa tehtävistään 11. helmikuuta 2011 18 päivää kestäneiden mielenosoitusten jälkeen. Mubarakia pidettiin yhtenä alueen vaikutusvaltaisimmista poliitikoista. Vuoden 1981 perustuslain ja hätätila-asetusten nojalla hän hallitsi Egyptiä likimain itsevaltiaana. Mubarak tunnetaan neutraalista asenteestaan Palestiinan–Israelin kysymykseen, minkä takia hän oli mukana useimmissa aluetta koskevissa huippuneuvotteluissa. Mubarakin asenteeseen on voinut vaikuttaa Egyptin armeijan Yhdysvalloilta saama miljardituki, sen jälkeen kun sen vihollisuudet Israelin kanssa 1979 päättyivät. Mubarak nousi valtaan armeijasta.


title: Hosni Mubarak

text: Kairolainen tuomioistuin tuomitsi kesäkuussa 2012 Mubarakin elinkautiseen vankeuteen osallisuudesta mielenosoittajien surmaamiseen vallankumouksen aikana. Myös entinen sisäministeri Habib al-Adly tuomittiin elinkautiseen. Syyttäjä vaati Mubarakille ja Adlylle kuolemantuomiota. Mubarakin pojat Alaa ja Gamal vapautettiin korruptiosyytteistä rikosten vanhennuttua.


title: Hosni Mubarak

text: Mubarak syntyi 1928 Kafr al-Meselhassa al-Minufiyyassa. Koulun jälkeen hän meni sotilasakatemiaan ja suoritti korkeakoulututkinnon sotatieteissä 1949. Vuonna 1950 hän meni ilmavoimien akatemiaan ja suoritettuaan tutkinnon nimitettiin pommittajayksikköön. Hän oli koulutuksessa Neuvostoliiton Frunzessa Kirgisiassa. Hän kohosi viimein tukikohdan komentajaksi ja nimitettiin 1964 valtuuskunnan johtoon Neuvostoliittoon.


title: Hosni Mubarak

text: Vuosina 1967–1972 käydyssä näännytyssodassa Israelia vastaan Mubarak oli ilmavoimien akatemian johdossa ja ilmavoimien esikuntapäällikkönä. Lokakuun 1973 jom kippurin eli ramadanin sodasta hänet ylennettiin kenraaliksi. Huhtikuussa 1975 hänestä tuli varapresidentti ja 1978 kansallisen demokraattisen puolueen varapuhemies. Edeltäjänsä Anwar Sadatin murhan jälkeen hänestä tuli Egyptin presidentti. Mubarak on selvinnyt urallaan kuudesta murhayrityksestä. Maa on ollut yhtäjaksoisesti hätätilalain alaisuudessa Sadatin murhasta 1981 asti, ja presidentti nautti laajennettuja valtaoikeuksia.


title: Hosni Mubarak

text: Hosni Mubarak on naimisissa walesilais-egyptiläisen Suzanne Mubarakin kanssa ja heillä on kaksi poikaa, Ala’ ja Gamal.


title: Hosni Mubarak

text: Alkuvuodesta 2010 Mubarak oli kolme viikkoa Saksassa Heidelbergissa sappirakon leikkauksessa, mikä herätti epäilyjä 82-vuotiaan presidentin terveydentilasta ja spekulaatioita Mubarakin jälkeisestä Egyptistä.


title: Hosni Mubarak

text: Mubarak on valittu uudelleen virkaansa 1987, 1993, 1999 ja 2005. Hänellä ei ennen vuotta 2005 ollut vastaehdokkaita, koska parlamentilla on päärooli presidentinvalinnassa. Helmikuussa 2005 kumileimasimena toimiva parlamentti kuitenkin teki perustuslain lisäyksen, joka salli puolueiden asettaa vastaehdokkaita. Syyskuun 2005 vaalissa turvallisuusjoukot ja valtion media olivat kuitenkin pääasiassa presidentin puolella ja seurasivat virallisia kantoja. 7. syyskuuta Mubarakin puolue kuljetti hallituksen ajoneuvoilla valtion virkamiehiä eri äänestyspaikoille äänestämään Mubarakia. Oppositioehdokkaat protestoivat, mutta keskusvaalilautakunta kieltäytyi uusimasta vaalia. Kuitenkin riippumattomien gallupien mukaan 86 % kansasta luottaa tai luotti erittäin paljon Mubarakiin.


title: Hosni Mubarak

text: Mubarak salli 2. tammikuuta 1985 koptilaisten paavi Shenouda III:n palata karkotuksesta St. Bishoin luostarista Kairoon. Vuonna 2002 koptikristittyjen 7. tammikuuta viettämä joulu julistettiin kansalliseksi pyhäpäiväksi.


title: Hosni Mubarak

text: Mubarakin poika Ala’ Mubarak on menestyvä liikemies. Valtion yksityistäessä Mubarakin kaudella omistuksiaan hän sai merkittäviä etuuksia, joiden paljastuminen laski Mubarakin suosiota merkittävästi. Hänen toinen poikansa Gamal (s. 1963) nousi puolestaan merkittävään asemaan kansallisessa demokraattisesta puolueessa, ja hänen uskottiin olevan isänsä todennäköinen seuraaja. Gamal luopui tehtävistään puolueessa 5. helmikuuta 2011 yhdessä viiden muun johtohenkilön kanssa.


title: Hosni Mubarak

text: Egyptin mielenosoitukset Mubarakin itsehallintoa vastaan alkoivat 25. tammikuuta 2011. Mubarak ilmoitti 10. helmikuuta vielä jatkavansa presidenttinä, mutta kansan raivostuneisuuden siivittämänä erosi 11. helmikuuta 2011.


title: Hosni Mubarak

text:
Kairolainen tuomioistuin tuomitsi 2. kesäkuuta 2012 Mubarakin elinkautiseen vankeuteen osallisuudesta noin 800 mielenosoittajan surmaamiseen vuoden 2011 vallankumouksessa. Oikeudenkäynti alkoi 3. elokuuta 2011 ja loppui 2. kesäkuuta 2012. Korkeasta iästä johtuvan erittäin heikon terveydentilan vuoksi Mubarak tuotiin kuulemaan tuomiotaan ensin helikopterilla ja loppumatka ambulanssilla, lopulta Mubarak sai paareilla maaten kuulla tuomionsa. Kesäkuun loppupuolella 2012 uutisoitiin laajasti Mubarakin olevan erittäin heikossa kunnossa sairaalassa, hänen kerrottiin olevan jopa kliinisesti kuollut, mutta hänen sydämensä saatiin kuitenkin jälleen toimimaan ja Mubarak oli jonkin aikaa myös hengityskoneessa. Uutiset Mubarakin kuolemasta kumottiin melko nopeasti hänen elintoimintojensa elvyttyä ja viikkojen sairaalahoidon jälkeen hänen katsottiin mm. Helsingin Sanomien mukaan toipuneen jo siinä määrin vakavasta sairaskohtauksesta, että hänet voitiin palauttaa takaisin vankilaan suorittamaan rangaistustaan.
Joulukuussa 2012 Mubarakin terveydentila heikentyi jälleen ja 31.12.2012 uutissivusto Venäjän ääni uutisoi Mubarakin tekevän kuolemaa Kairolaisessa sotilassairaalassa.


title: Hosni Mubarak

text: Mubarakin uusintaoikeudenkäynti alkoi toukokuussa 2013. Elokuussa 2013 oikeus katsoi Mubarakin istuneen enimmäismäärän tutkintavankeudessa ja ilmoitti tämän vapauttamisesta. Egyptin sotilashallintoi kuitenkin päätti asettaa Mubarakin kotiarestiin vedoten väkivaltaisuuksista johtuuneeseen poikkeustilaan. Heikosta kunnosta johtuen Mubarak lennätettiin helikopterilla vankilasta sotilassairaalaan eteläiseen Kairoon.


title: Kivennäisaine

text: Kivennäisaineet ovat ravinnon mukana saatavia alkuaineita. Laajemman määritelmän mukaan kivennäisaineita ovat ne alkuaineet, jotka jäävät tuhkaan, kun esimerkiksi kudos tai ruoka poltetaan. Välttämättömiä kivennäisaineita ovat ne alkuaineet, joita tulee olla ravinnossa aineenvaihdunnan pysymiseksi normaalina. Ravinnon mukana elimistöön joutuu myös useita ei-välttämättömiä kivennäisaineita, joista osa on haitallisia. Tällaisia ovat esimerkiksi raskasmetallit. Myös monet välttämättömät kivennäisaineet muuttuvat hyödyllisistä haitallisiksi, jos niitä joutuu elimistöön liian suuria määriä.


title: Kivennäisaine

text: Kivennäisaineet jaetaan makrokivennäisiin (vaaditaan yli 100 mg per päivä) ja mikrokivennäisiin eli hivenaineisiin sen mukaan, paljonko elimistö niitä tarvitsee. Hivenaineiksi kutsutaan niitä elimistölle tarpeellisia alkuaineita, joita elimistö tarvitsee alle 100 milligrammaa vuorokaudessa.


title: Kivennäisaine

text: Ihmiskeho tarvitsee eri arvioiden mukaan 12–16 eri kivennäisainetta ravinnosta kolmenlaisiin tehtäviin:


title: Kivennäisaine

text: Makrokivennäisten tarve on yli 100 mg päivässä. Runsaimmin elimistössä esiintyy kalsiumia ja fosforia. Aikuisen, noin 70 kg painavan ihmisen painosta kalsiumia on 1,2–1,3 kg ja fosforia 600 g. Kalsiumin osuus elimistön kaikista kivennäisaineista on noin 40 %, ja siitä 99 % on sitoutuneena luustoon, jossa se toimii luuston rakenneosasena sekä elimistön kalsiumvarastona. Myös fosforista suurin osa (noin 85 %) on elimistössä sitoutuneena luustoon kalsiumfosfaatin muodossa. Kolmas tärkeä makrokivennäinen on magnesium, jota aikuisen ihmisen painosta on noin 20–30 g, siitäkin yli puolet luustossa. Makrokivennäisiksi luetaan myös natrium, kalium ja kloori, jotka ovat elektrolyyttejä ja osallistuvat erityisesti elimistön nestetasapainon säätelyyn, sekä rikki, joka toimii lähinnä entsyymien rakenneosana.


title: Kivennäisaine

text: Hivenaineiden päivittäinen tarve ilmoitetaan yleensä mikrogrammoissa. Välttämättömiä hivenaineita ovat rauta (jota esiintyy elimistössä hivenaineista runsaimmin, aikuisen ihmisen elimistössä noin 2,5–4,5 g), kromi, koboltti, kupari, fluori, jodi, mangaani, molybdeeni, nikkeli, sinkki, pii, seleeni ja vanadiini. Useimmat hivenaineet toimivat pääasiassa entsyymien ja hormonien rakenneosina.


title: Rovasti

text: Rovasti (lyhenne rov., 'pappien esimies' < 'esimies') on kirkollinen arvonimi.


title: Rovasti

text: Suomen evankelis-luterilaisessa kirkossa piispa voi myöntää rovastin arvonimen kirkollisessa työssä erityisesti ansioituneelle papille. Piispainkokous on 14.9.2004 antanut suosituksen arvonimen myöntämisestä.


title: Rovasti

text: Suosituksen mukaan arvonimiä tulisi myöntää yksi kappale hiippakunnan 30 äänioikeutettua pappia kohti neljässä vuodessa (papilla ei ole äänioikeutta hiippakunnallisissa vaaleissa eroamisiän jälkeen tai mikäli hän ei toimi papillisessa tehtävässä). Lisäksi papin tulisi olla vähintään 50 vuoden ikäinen. Arvonimeä ei myönnetä teologian tohtorille. Suosituksen mukaan piispa voi myöntää arvonimen lääninrovastille sen jälkeen kun hänen tehtävänsä lääninrovastin virassa lakkaa.


title: Rovasti

text: Rovastin arvoa ei tule sotkea lääninrovastin eikä tuomiorovastin virkoihin. Nykyinen lääninrovastin virka juontuu rovastin alkuperäisestä merkityksestä piispan apulaisena.


title: Rovasti

text: Pappisoikeuden menettänyt säilyttää rovastin arvonimen.


title: Rovasti

text: Ortodoksisessa kirkossa rovastin arvo (, 'ensimmäinen pappi') voidaan myöntää papille, joka on palvellut pitkään menestyksellisesti ja nuhteettomasti. Se annetaan yleensä pitkään palvelleelle kirkkoherralle. Ortodoksisessa kirkossa rovastin arvon voi saada myös teologian tohtori. Pappismunkeilla vastaava arvo on arkkimandriitta.


title: Kirkkoherra

text: Kirkkoherra (lyhenne khra) on seurakunnan johtajana toimivan papin virkanimike sekä Suomen evankelis-luterilaisessa kirkossa että Suomen ortodoksisessa kirkossa.


title: Kirkkoherra

text: Nimitys on peräisin ruotsin kielen sanasta "kirkiohärra" eli "kyrkoherre", joka myöhemmin on muutettu muotoon "kyrkoherde". Latinan "pastor"-sanaan viittaava "kyrkoherde", "paimen", ei siis ole kirkkoherra-sanan pohjana, kuten usein virheellisesti väitetään.


title: Kirkkoherra

text: Klas Johan Molanderin (1724–1799) elämäntyö näyttää, miten kirkkoherra tuon ajan Suomessa oli lähinnä nykyiseen kunnanjohtajaan verrattava kunnan keskeinen virkamies.


title: Kirkkoherra

text: Suomen evankelis-luterilaisessa kirkossa kirkkoherra valitaan suorassa kansanvaalissa, jossa äänioikeutettuja ovat seurakunnan täysi-ikäiset, konfirmoidut jäsenet. Kirkkoherran viran kelpoisuusehtona on suoritettu pastoraalitutkinto sekä seurakuntatyön johtamisen perustutkinto (Kirjo I). Tuomiokirkkoseurakunnan kirkkoherralta, eli tuomiorovastilta, vaaditaan myös suoritettu ylempi pastoraalitutkinto ja käytännössä myös suoritettu seurakunnan johtamisen jatkotutkinto (Kirjo IIA). Jälkimmäisen myös kaikki muut kirkkoherrat ovat velvoitettuja suorittamaan valituksi tulemisensa jälkeen elleivät ole sitä jo aikaisemmin suorittaneet.


title: Kirkkoherra

text: Kirkkoherranvaali eli papinvaali on viranhaltijavaalina pitkä prosessi, jossa hakuajan päättymisestä vaalipäivään menee yleensä noin 6 kuukautta. Joskus vaali on kestänyt lähes kaksi vuotta, jos oikaisuvaatimuksia on tehty sekä hakijoiden kelpoisuutta että seuraavassa vaiheessa heidän asettamistaan varsinaisille tai ylimääräisille vaalisijoille koskeviin päätöksiin. Valitusprosessi voi edetä aina korkeimpaan hallinto-oikeuteen saakka. Viime aikoina valitukset ovat jonkin verran yleistyneet. Pääsyynä on se, että kirkkoherranvaali poikkea merkittävästi perinteisestä suorasta kansanvaalista, jossa kaikki ehdokkaat lähtevät vaaliin samoin valituksi tulemisen edellytyksin. Tuomikapitulin kanta ratkaisee hyvin pitkälle sen, ketkä ehdokkaista saavat todellisen mahdollisuuden tulla kansanvaalissa valituksi, jos päteviä ehdokkaita kirkkoherran virkaan on enemmän kuin kolme.


title: Kirkkoherra

text: Hakuajan päätyttyä tuomiokapituli tutkii hakijoiden kelpoisuuden kirkkoherran virkaan. Ensisijaisesti tuomiokapituli tutkii, täyttävätkö virkaa hakeneet kirkkojärjestyksessä säädetyt kelpoisuusehdot eli että hänellä on tarvittavat tutkinnot (pastoraalitutkinto ja seurakuntatyön johtamisen tutkinto) ja että hänellä on kyseisessä seurakunnassa tarvittava kielitaito. Hakija ei ole kelpoinen virkaan, mikäli tuomikapituli arvioi, että häneltä esimerkiksi kypsyneisyytensä, nuhteettoman käytöksensä, aiemman kokemuksensa, tai terveydentilansa perusteella ilmeisesti puuttuvat viran hoitamiseen tarvittavat edellytykset. Lisäksi hakijan tulee täyttää perustuslaissa säädetyt yleiset nimitysperusteet julkisiin virkoihin eli hänellä tulee olla taitoa, kykyä ja koeteltua kansalaiskuntoa.


title: Kirkkoherra

text: Esimerkiksi naispappeuden vastustaminen on kelpoisuuden toteamisen esteenä.


title: Kirkkoherra

text: Seuraavaksi tuomiokapituli asettaa kelpoisiksi toteamistaan hakijoista ehdolle "varsinaisille vaalisijoille" enintään kolme. Vaalisijajärjestykseen vaikuttavat mm. virkauran pituus, johtamiskoulutuksen laajuus, aikaisemman kirkkoherrakokemuksen määrä, johtamistaito ja seurakunnan viralle asettamat paikkakuntakohtaiset "erityiset tarpeet". Mikäli kelpoisia hakijoita on enemmän kuin kolme, tuomiokapituli päättää keitä se ei tässä vaiheessa aseta "vaaliehdolle". Näiden osalta tuomiokapituli ainoastaan toteaa, että he ovat päteviä hoitamaan hakemaansa kirkkoherran virkaa eli "ylimääräisiksi vaaliehdokkaiksi kelpoisia".


title: Kirkkoherra

text: Hakijaa, jonka tuomiokapituli on todennut "ylimääräiseksi vaaliehdokkaaksi kelpoiseksi", on seurakuntalaisilla oikeus heti tuomiokapitulin päätöksen saatua lainvoiman pyytää erikseen "asetettavaksi ehdolle ylimääräiseksi vaaliehdokkaaksi". Kirkon vaalijärjestys toteaa (§ 25): ""Vähintään kymmenen äänioikeutettua seurakunnan jäsentä saa pyytää virkaan kelpoiseksi todettua hakijaa, jota ei ole asetettu ehdolle, ylimääräiseksi ehdokkaaksi. Pyyntö, jossa on ilmoitettava ehdokkaan nimi, on tehtävä kirjallisesti ja jätettävä kirkkoherranvirastoon viimeistään viimeisen vaalinäytteen jälkeisenä keskiviikkona ennen kello 16." " Ylimääräiselle vaalisijalle asetetaan siis vaaliehdolle vain, mikäli seurakuntalaiset ko. henkilön ehdokkuutta erikseen pyytävät. Varsinaisille vaalisijoille asetettujen kohdalla seurakuntalaisten esittämää "kutsua virkaan" ei edellytetä.


title: Kirkkoherra

text: Kirkkoherra valitaan seuraavaksi kansanvaalilla siten, että varsinaisilla vaalisijoilla olevista enimmät äänet saanut tulee suoraan valituksi, ellei joku ylimääräiselle vaalisijalle seurakuntalaisten pyynnöstä asetetuista ehdokkaista ylitä kirkkolain hänelle asettamaa varsinaisilla vaalisijoilla olevia korkeampaa äänikynnystä. Kirkkolaki toteaa (§ 8:1): ""Tullakseen valituksi [ohi varsinaisella vaalisijalla olevan] ylimääräisen vaaliehdokkaan on saatava vähintään yksi kymmenesosa koko seurakunnan äänistä [eli seurakunnan äänioikeutettujen yhteismäärästä] ja enemmän kuin puolet annetuista äänistä.""


title: Kirkkoherra

text: Käytännössä on vaikeaa tulla ylimääräiseltä vaalisijalta valituksi erityisesti eteläisen Suomen kaupunkiseurakunnissa, joiden äänestysprosentti jää yleensä melko alhaiseksi toisin kuin Pohjois-Suomessa. Esimerkiksi vuoden 2006 Turussa sijaitsevan Martinseurakunnan kirkkoherran vaalin äänestysprosentti oli 6,45 %. Vaalissa annettiin 1031 henkilökohtaista ääntä, joista valituksi kirkkoherran virkaan tuli Turun arkkihiippakunnan tuomiokapitulin varsinaiselle vaalisijalle asettama ehdokas, joka sai 59 henkilökohtaista ääntä. Ylimääräisellä vaalisijalla seurakuntalaisten pyynnöstä ollut ehdokas sai 903 henkilökohtaista ääntä. Hän olisi kuitenkin tarvinnut valituksi tulemiseensa vähintään 1599 ääntä. Toisen esimerkin tarjoaa v. 2011 keväällä toimitettu Kuopion ev.lut. seurakuntayhtymään kuuluvan Männistön seurakunnan kirkkoherranvaali, jonka äänestysprosentti oli 12,4 %. Valituksi tuli varsinaiselta vaalisijalta 235 äänellä, kun ylimääräisellä vaalisijalla ollut sai 735 ääntä. Kymmenen prosentin sääntö (803 ääntä) jäi vain niukasti täyttymättä. Esimerkin, jossa ylimääräiseltä vaalisijalta on tullut valituksi, myös eteläisen Suomen kaupunkiseurakunnassa, tarjoaa Kauniaisten seurakunnan kirkkoherranvaali vuodelta 2008. Siinä ylimääräisellä vaalisijalla ollut ehdokas sai 546 ääntä eli 17,6 % äänioikeutettujen yhteismäärästä. Äänestysprosentti oli 22 %. Käytännössä vaadittava äänestysaktiivisuus liikkuu noin 15–20 prosentin paikkeilla, jotta ylimääräisellä vaaliehdokkaalla on todellinen mahdollisuus tulla valituksi. Vähempikin voi riittää jos äänet keskittyvät hyvin voimakkaasti.


title: Kirkkoherra

text: Kirkkoherran vaalitapa muutettiin vuonna 2014 siten, että kirkkoherra valitaan edelleen ensijaisesti välittömällä vaalilla, mutta on myös mahdollista, että kirkkovaltuusto tai seurakuntaneuvosto valitsee kirkkoherran. Päätöksen tästä tekee tuomiokapituli kirkkovaltuuston tai seurakuntaneuvoston pyynnöstä. Ylimääräisiä ehdokkaita ei enää ole.


title: Kirkkoherra

text: Pitkään palvelleille kirkkoherroille myönnetään usein rovastin arvonimi. Sitä ei tule sekoittaa lääninrovastin tehtävään, jonka rovastikunnan papit ja lehtorit valitsevat rovastikunnan kirkkoherroista kuudeksi vuodeksi kerrallaan. Lääninrovasti toimii piispan ja tuomiokapitulin apuna rovastikunnan hallinnossa. Rovastin arvonimi myönnetään usein myös muussa kuin kirkkoherran tehtävässä pitkään palvelleille papeille.


title: Kirkkoherra

text: Kirkkoherran virkanimike venäjäksi on настоятель ja kreikaksi εφημέριος, joissa kielissä nimi tarkoittaa "edessä seisovaa" korostaen kirkkoherran vastuuta ja asemaa.


title: Kirkkoherra

text: Kirkkoherraksi voidaan valita Suomen ortodoksisen kirkon pappi, joka on valmistunut ortodoksisesta pappisseminaarista tai yliopistosta ja on saanut vihkimyksen pappeuteen. Hiippakunnan piispa asettaa kirkkoherran virkaa hakeneet vaalisijoille 1, 2, ja 3. Vaalisijojen ulkopuoleltakin voidaan kirkkoherra valita tiettyjen sääntöjen ja huomattavan äänimäärän perusteella.


title: Kirkkoherra

text: Piispa voi myöntää kirkkoherralle rovastin arvonimen ja hänelle voidaan myös antaa huomionosoituksena epigonation kanto-oikeus. Luostareissa olevalla munkkipapistossa arvonimet ovat erilaisia, rovastia siellä vastaa arkkimandriitta. Venäjällä rovasti voi saada joissain tapauksissa myös mitran kanto-oikeuden, tämä käytäntö ei ole voimassa Suomessa.


title: Luettelo Alankomaiden kaupungeista

text: Tämä artikkeli on luettelo Alankomaiden kaupungeista eli niistä Alankomaissa sijaitsevista paikkakunnista, joille on joskus myönnetty kaupunkioikeudet. Kaupungit on esitetty luettelossa aakkosjärjestyksessä, ja kaupungin nimen jälkeen on mainittu vuosi, jolloin kaupunkioikeudet on annettu. Aakkosellisessa luettelossa on 192 paikkakuntaa. Kyseisen luettelon jälkeen on vielä mainittu kadonneet kaupungit sekä kaupungit, joka ovat menettäneet kaupunkioikeutensa.


title: Luettelo Alankomaiden kaupungeista

text: Vuonna 1848 tehdystä perustuslain uudistuksesta lähtien kaupunkioikeuksilla ei ole enää ollut merkitystä.


title: Noboru Takeshita

text: Noboru Takeshita (, 26. helmikuuta 1924 – 19. kesäkuuta 2000) oli japanilainen poliitikko ja Japanin 74. pääministeri 6. marraskuuta 1987 – 3. kesäkuuta 1989.


title: Noboru Takeshita

text: Takashitaa syytettiin "siltarumpupolitiikasta" eli julkisten hankkeiden junailemisesta omaan vaalipiiriin oman kannatuksen varmistamiseksi, Häntä syytettiin myös sisäpiirikaupoista ja korruptiosta, mutta mitään syytteitä ei saatu todistettua ja Takeshita säilytti asemansa puolueen kärkipaikoilla loppuun asti.


title: Luettelo Albanian kaupungeista

text: Tämä on luettelo Albaniassa sijaitsevista kaupungeista.


title: Luettelo Algerian kaupungeista

text: Tämä on luettelo Algeriassa sijaitsevista kaupungeista.


title: Luettelo Andorran kaupungeista

text: Tämä on luettelo Andorrassa sijaitsevista kaupungeista.


title: Kanaalin tunneli

text: Kanaalin tunneli, Kanaalitunneli eli Eurotunneli on 50 kilometrin mittainen rautatietunneli Englannin kanaalin ali Englannin ja Ranskan välillä. Englannissa sen nimi on "Channel Tunnel" (tai "Chunnel"), Ranskassa "le tunnel sous la Manche". Tunnelin omistaa ja sitä hallinnoi Groupe Eurotunnel SA -niminen yhtiö.


title: Kanaalin tunneli

text: Tunneli alittaa Englannin kanaalin sen kapeimmassa kohdassa, Doverinsalmessa. Sen päät ovat Folkestonessa Kentin kreivikunnassa ja Coquellesissa Pohjois-Ranskassa, vähän Calais’n eteläpuolella.


title: Kanaalin tunneli

text: Tunnelia suunniteltiin hyvin pitkään. Ajatus on peräisin 1700-luvulta, ja ensimmäisen vakavasti otettavan suunnitelman esitteli ranskalaisinsinööri Albert Mathieu Napoleonille vuonna 1802. Vuonna 1971 aloitettiin kaivaminen ensimmäisen kerran, mutta inflaation vuoksi britit keskeyttivät yrityksen. Pääministeri Margaret Thatcher asetti ehdoksi, että rakentamisesta vastaa yksityinen yhtiö, kuten sitten tapahtuikin. Sopimus tunnelin rakentamisesta ratifioitiin 1987, ja kaivamaan päästiin 1. joulukuuta1987.


title: Kanaalin tunneli

text: Rakennustöihin osallistui 13 000 työntekijää ja ne kestivät joulukuusta 1987 joulukuuhun 1990. Rahaa kului 10 miljardia puntaa. Viralliset avajaiset olivat 6. toukokuuta 1994, ja avaamisen suorittivat Britannian kuningatar Elisabet II ja Ranskan presidentti François Mitterrand. Matkustajaliikenne pääsi käyttämään tunnelia saman vuoden heinäkuussa.


title: Kanaalin tunneli

text: Tunneli oli tuottanut ensimmäisen vuoden jälkeen tunneliyhtiölle 925 miljoonan punnan tappiot. Rahtiliikenne oli kuuden kuukauden ajan seisahduksissa vuonna 1996 tapahtuneen tulipalon seurauksena. Vuonna 1999 pankit suostuivat vaihtamaan lainoja tunnelin osakkeisiin, ja tunneli alkoi tuottaa voittoa.


title: Kanaalin tunneli

text: Kanaalin tunneli on maailman kolmanneksi pisin rautatietunneli, pidempiä ovat Gotthardin pohjatunneli Sveitsissä ja toiseksi pisin Seikan-tunneli Japanissa. Guinnessin ennätyskirjan mukaan Kanaalin tunneli on maailman pisin vedenalainen tunneli. Sen merenalainen osuus on 38 kilometriä. Amerikan insinööriyhdistys ASCE on nimennyt Kanaalin tunnelin yhdeksi nykyajan seitsemästä ihmeestä.


title: Kanaalin tunneli

text: Kanaalin tunneli käsittää kolme rinnakkaista tunnelia: kaksi 7,6 metrin läpimittaista rautatietunnelia 30 metrin etäisyydellä toisistaan, sekä niiden välissä 4,8 metrin huoltotunneli pienille huoltoajoneuvoille ja hätäliikenteelle. Raideleveys on 1 435 mm.


title: Kanaalin tunneli

text: Groupe Eurotunnel SA on yksityinen, Pariisin ja Lontoon pörsseissä noteerattu yhtiö. Yhtiön pääkonttori on Pariisissa. Vuonna 2013 yhtiön liikevaihto oli 1,2 mrd euroa ja liikevoitto 285 milj. euroa. Tunneliyhtiö maksoi vuonna 2013 ensimmäisen pitkäaikaisen lainan lyhennyserän (46 milj. euroa). Voittoa yhtiö teki ensi kerran vuonna 2007.


title: Kanaalin tunneli

text: Tunneliyhtiön toiminta jakaantuu kolmeen osaan:


title: Kanaalin tunneli

text: Huoltoliikennettä lukuun ottamatta Kanaalin tunnelissa liikennöidään ainoastaan junalla. Tunneli on kuitenkin myös tärkeä osa tieyhteyttä; junat kuljettavat autolauttojen tapaan sekä rahti- että henkilöajoneuvoja. Tunneli on osa julkista rautatieverkkoa, joka on henkilö- ja tavaraliikenneoperaattorien käytettävissä.


title: Kanaalin tunneli

text: Eurostar International on ollut tunnelin avaamisen jälkeen sen ainoa henkilöliikenneyhtiö. Yhtiön Eurostar-luotijunat kuljettavat matkustajia Lontoon St Pancrasin rautatieaseman sekä Ranskan ja Belgian välillä. Vuonna 2015 Lontoon-Pariisin väli matkataan parhaimmillaan ajassa 2 t 16 min, Lontoon-Brysselin väli ajassa 2 t 1 min. Eurostar-junat kuljettivat Kanaalin poikki 10,3 miljoonaa matkustajaa vuonna 2014.


title: Kanaalin tunneli

text:
Saksalainen Deutsche Bahn on suunnitellut aloittavansa henkilöliikenteen Kanaalitunnelissa vuoden 2016 jälkeen.
Eurotunnel Shuttle on Kanaalitunneliyhtiön autojuna, joka kuljettaa erilaisia maantieajoneuvoja matkustajineen Folkestonen ja Coquellesin välillä. Lastauksineen matka kestää noin 90 minuuttia.


title: Kanaalin tunneli

text: Freight Shuttle Train kuljettaa rekkoja. Näissä junissa kuljettajat matkustavat omissa vaunuosastoissaan.


title: Kanaalin tunneli

text: Vuonna 2005 Eurotunnelin läpi kuljetettiin noin 2 miljoonaa henkilöautoa, 1,3 miljoonaa kuorma-autoa ja 77 000 linja-autoa.


title: Kanaalin tunneli

text: Rahtia tunnelin kautta kuljettavat useat tavaraliikenneoperaattorit. Vuonna 2005 rahtia kuljetettiin noin 1,6 miljoonaa tonnia.


title: Polykarbonaatti

text: Polykarbonaatit (PC) ovat yksi termoplastisten polymeerien ryhmä. Polykarbonaateissa monomeerit liittyvät yhteen karbonaattiryhmillä (-O-CO-O-). Polykarbonaatin CAS-numero on 25037-45-0.


title: Polykarbonaatti

text: Polykarbonaatti-muovien merkittävin ominaisuus on niiden iskunkestävyys. Polykarbonaateista valmistetaan muun muassa CD-levyjä, kypäriä, iskunkestävää läpinäkyvää muovia, matkapuhelinten näyttöjä, suojalasien linssejä ja aikaisemmin myös armeijan muovisia lautasia.


title: Polykarbonaatti

text: Polykarbonaattien toinen hyvä ominaisuus on niiden helppo työstettävyys: Polykarbonaattilevyä voidaan särmätä yli 90-asteen kulmiin, kuten useimpia muitakin teknisiä muoveja. Yksi polykarbonaatin erityisominaisuus kuitenkin on, että sitä voidaan taittaa myös lämmittämättä. Materiaalia voidaan sahata muotoon ja sen reunoihin voidaan porata reikiä, ilman että levy vaurioituu työstövaiheessa. Tästä syystä sen käyttö on usein järkevämpää kuin PMMA-pleksin, jos käyttökohteen tarkoitus ja arvo muuten puoltavat kalliimman muovin valintaa.


title: Polykarbonaatti

text: Polykarbonaattien huono ominaisuus on niiden heikko liuottimien kestävyys. Polykarbonaatti liukenee orgaanisiin liuottimiin ja sillä on heikko amiinien, ammoniakin ja lipeän kesto. Liuottimet liuottavat muovin pintaa ja voivat samalla pilata iskunkestävyyden. Polykarbonaattien lämmönkestävyys on lasiin verrattuna alhainen, mutta kuitenkin yleensä parempi kuin muissa muovilaaduissa.


title: Polykarbonaatti

text: Polykarbonaattia valmistetaan karboksyloimalla polyoleja fosgeenilla, jolloin muodostuu karbonaattiesteriketju. Tyypillinen polyoli on bisfenoli A, mutta myös esim. lineaarisia dialkoholeja käytetään.


title: Polykarbonaatti

text: Bisfenoli A:n takia Euroopan Unioni on kieltänyt polykarbonaateista valmistetut tuttipullot.


title: Luettelo Angolan kaupungeista

text: Tämä on luettelo Angolassa sijaitsevista kaupungeista.


title: Luettelo Antiguan ja Barbudan kaupungeista

text: Tämä on luettelo Antigua ja Barbudalla sijaitsevista kaupungeista.


title: Tiernapojat

text: Tiernapojat eli tähtipojat on vuosisatoja vanha suomalainen jouluperinne, laulunäytelmä, jota nuoret pojat alun perin kiersivät taloissa esittämässä. Perinne tunnetaan varsinkin Pohjois-Pohjanmaalla. Kuvaelma perustuu pääasiassa Matteuksen evankeliumiin ja kertoo itämaan tietäjien matkasta Jeesus-lapsen luo sekä kuningas Herodeksesta, joka määrää sotilaansa surmaamaan kaikki pienet poikalapset toivoen siten saavansa hengiltä myös vastasyntyneen Jeesuksen, ”juutalaisten kuninkaan”. Nykyään tiernapoikanäytelmää esitetään lähinnä erilaisissa joulu- ja pikkujoulujuhlissa.


title: Tiernapojat

text: Tiernapoikaesitysten juuret ovat keskiaikaisissa raamatullisia tapahtumia kuvaavissa mysteerinäytelmissä. Aluksi näitä Raamattuun pohjautuvia näytelmiä esitettiin kirkossa liturgian osana ja kielenä oli latina.


title: Tiernapojat

text: Tiernapojat kuvaa alun perin kolmen tietäjän käyntiä Herodeksen ja Jeesus-lapsen luona, ja muualla Euroopassa sen esitys ajoittui kolmen kuninkaan juhlaan eli loppiaiseen. Esimerkiksi Kölnissä tunnettiin jo keskiajalla kansantapana "Kolmen kuninkaan laulanta", jossa oli myös näytelmällisiä osuuksia. Koska kolmen tietäjän oli tulkittu edustavan kolmea tunnettua maanosaa, Eurooppaa, Aasiaa ja Afrikkaa, esitettiin yksi heistä kirkollisissa maalauksissa usein mustaihoisena, minkä vaikutuksesta jo tuolloin näytelmässäkin oli nykyistä suomalaista versiota muistuttava Herodeksen ja "mustan kuninkaan" kohtaus. Laulun nykyiset sanat, joiden mukaan olisi palannut "murjaanien" maasta, ovat tosin syntyneet paljon myöhemmin ilmeisesti sekaannusten johdosta eikä niillä ole mitään raamatullista tai historiallista pohjaa; alkuperäisessä saksalaisessa versiossa sen sijaan musta kuningas itse sanoi tulleensa sieltä.


title: Tiernapojat

text:
Pohjoismaissa näytelmää oli uskonpuhdistuksen jälkeen lakattu esittämästä
kirkoissa, mutta kansanomaisemmassa muodossa sitä alkoivat esittää koululaiset. Kiertelevät lauluseurueet
esittivät sitä tavallisesti tapaninpäivästä loppiaiseen, joskus nuutinpäivään saakka


title: Tiernapojat

text: Näytelmä herätti toisinaan myös pahennusta. Vuodelta 1655 on Tukholmasta tieto, jonka mukaan muutamia koululaisia syytettiin siitä, että nämä joulun tienoissa olivat kierrelleet tähti mukanaan ja ”apinoineet Kristuksen syntymää ja muita pyhiä asioita”. Helsingistä maistraatin pöytäkirjoista vastaavanlainen pahennusta herättänyt tieto on vuodelta 1797: ”- - - niin muodoin tällaisen ehkäisemikseksi maistraatti katsoo hyväksi kieltää jokaista valepukuista henkilöä, tähtipoikaa ja joulupukkia kiertelemästä ja pihoihin ja taloihin menemästä 20 hopeataalerin sakon uhalla - - -”


title: Tiernapojat

text: Suomessa varhaisimmat varmat tiedot "tähtipoikien" esiintymisestä ovat vasta 1800-luvun alusta. Tapa yleistyi ensin Lounais-Suomen rannikkokaupungeissa ja Oulun seudulla ja myöhemmin sisämaan koulukaupungeissa. Ensimmäinen nimeltä tunnettu tiernapoika Suomessa on myöhemmin kansallisrunoilijanakin tunnettu Johan Ludvig Runeberg, joka vuonna 1810 – kuuden vuoden ikäisenä – esiintyi tähtipoikaryhmässä syntymäkaupungissaan Pietarsaaressa.


title: Tiernapojat

text: Tiernapoika-nimitystä (ruotsin sanasta "stjärna" ’tähti’) on alkuaan käytetty vain Oulun seudulla, Itä-Suomessa nimitys on ollut säärna- tai seernapojat, Lounais-Suomessa tähtipojat ja Hämeessä tapaninpojat.


title: Tiernapojat

text: Laulu "Keisari Aleksanteri", jossa ylistetään keisari ja suuriruhtinas Aleksanteri II:ta, lisättiin näytelmään 1800-luvun lopulla todennäköisesti viranomaisten tyynnyttämiseksi. Sen sijaan itsenäisyyden ajalla Venäjän keisarin kehuminen ei ollutkaan enää suotavaa, ja suuriruhtinaan tilalle ehdotettiin laulettavaksi ”Pohjolan sotasankari Mannerheim”. Tämä ei kuitenkaan koskaan vakiintunut osaksi näytelmää ja nykyäänkin tiernapojat laulavat ”keisari Aleksanterista, Suomenmaan suuriruhtinaasta”.


title: Tiernapojat

text: Vielä 1900-luvun alussa kuvaelmaa esitettiin monina toisistaan poikkeavina versioina. Mukana saattoi olla jopa 8–9 poikaa, joista yksi oli usein ”Kyppä Kiinanmaasta”, kyttyräselkäinen hahmo, joka puikkelehti muiden joukossa ja keräsi erikseen rahaa. Nykyiseen muotoonsa kuvaelman vakiinnuttivat lopullisesti vasta Yleisradion ohjelmat vuodesta 1933 alkaen sekä samoihin aikoihin ilmestyneet "Lukemisto Suomen lapsille" -teossarjan II osa ja "Pohjois-Pohjalaisten laulukirja". Tämän jälkeen, kuvaelman saatua vakiintuneen muotonsa se on myös julkaistu painettuna vuoteen 2004 mennessä jo 28 eri painoksena.


title: Tiernapojat

text: Oulussa tiernapoikaperinne on säilynyt elinvoimaisena. Ensimmäinen maininta Oulun tiernapojista on "Oulun Wiikko-Sanomissa" 11.1.1873. ”Niinsanotut ’tierna-pojat’ owat tänäkin talwena, kuten tawallisesti ennekin joulujuhlina, ahkerasti pyörineet ihmisten owilla temppujansa näyttelemäsä. - - -” Entisaikaan ryhmien kilpailu oli kovaa, saattoivathan yhden joulunajan esiintymispalkkiot lähennellä työmiehen kuukauden palkkaa. Esiintymisalueista kilpailtiin ja voitiin jopa joutua käsirysyyn toisten ryhmien eli ”roikkain” kanssa. Päämääränä oli rikkoa toisten varusteet ja erityisesti tähti. 1940-luvulla sotien jälkeen tiernapoikia liikkui niin paljon, että esiintyminen tehtiin luvanvaraiseksi: vain parhaat laulajat pääsivät kiertämään. Vuoden 1969 uusi poliisiasetus salli ryhmien kierrellä ilman lupaa Oulussa.


title: Tiernapojat

text: Rauno Myllylän tutkimusten mukaan monet Tiernapoikien laulujen sävelmät ovat peräisin vanhoista kansanlauluista, mutta niissä on vaikutteita myös Piae Cantiones -kokoelmasta ja vanhasta virsikirjasta. Sävelmien alkuperää ei tarkemmin tunneta, mutta nykyisessä muodossaan ne muodostavat selvästi yhtenäisen kokonaisuuden siten, että samat aiheet toistuvat monissa lauluissa: esimerkiksi alkutervehdyksen sanat "itse kullekin säädylle" lauletaan samoilla sävelillä kuin Herodeksen laulun sanat "hevosillaan ja ratsuillaan."


title: Tiernapojat

text: Myös eräiden laulujen sanat ovat aikoinaan esiintyneet virsikirjassa.


title: Tiernapojat

text:
Laulu ”Piltin synnytti Betlehem” esiintyi vuoden 1701 virsikirjassa loppiaisvirtenä nro 139. Sen alkuperäisistä yhdeksästä säkeistöstä on tiernapoikanäytelmän nykyisessä versiossa kuitenkin mukana vain kolme
ensimmäistä. Virren sanat ovat käännös jo Piae Cantiones -kokoelmassa esiintyneestä laulusta "Puer natus in Bethlehem" jossa ne ovat 1., 8. ja 9. säkeistönä, joskin sävelmä, jolla se nykyisin lauletaan, poikkeaa alkuperäisestä täysin.


title: Tiernapojat

text: Folke Bohliuksen mukaan eräs Tiernapoikien puhelauluista, jonka sanat ovat peräisin joulun epistolateksteistä, perustuu alkujaan ruotsalaiseen perinteeseen.


title: Tiernapojat

text: Uusin Tiernapoikien nykyisistä lauluista on ”On lapsi syntynyt meille”, joka on peräisin vasta vuodelta 1914.


title: Tiernapojat

text: Näytelmän lopulla esitettävä laulu ”Synti suuri surkia” (”Jopa joutui jouluaamu”) on alkujaan Juho Rännärin vuonna 1854 kirjoittama arkkiveisu. Alun perin siinä oli 16 säkeistöä, josta nykyisin lauletaan yleensä vain neljä.


title: Tiernapojat

text: Näytelmässä on yleensä neljä henkilöä: kuningas Herodes, Murjaanien kuningas, Herodeksen sotilas Knihti ja Mänkki eli tähdenpyörittäjä. Näytelmän kieli on säilynyt vanhahtavana Oulun murteena. Päähenkilöillä on vuorollaan omat laulusoolonsa. Väliin lauletaan yhdessä, väliin on myös puhetta. Näytelmän lopussa tiernapojat toivottavat hyvää joulua ja pyytävät palkkiota esityksestään.


title: Tiernapojat

text: Näyttelijöiden rooliasut vaihtelevat, mutta tyypillisiä piirteitä ovat seuraavat:Kaikilla paitsi Mänkillä on lisäksi miekka.


title: Tiernapojat

text:
Knihdin nimi perustuu ruotsalaiseen sotilasta tai ritaria tarkoittavaan sanaan "knekt" (vrt. nihti).
Mänkki-hahmon alkuperä ei ole selvä. Se voi tulla nahkojen käsittelyssä käytetystä polvilaudasta eli mänkistä, jota on joskus pidetty tähden jalustana, tai ruotsin sanasta "mannekäng" ’mannekiini’, joka oli keskiaikaisissa näytelmissä vuorosanoja vailla oleva näyttelijä, jonka tehtävänä oli kantaa kulisseja.


title: Tiernapojat

text: Näytelmän alussa Knihti pyytää lupaa esiintyä, ”tulla laulamaan”. Tätä seuraa tervehdyslaulu, jossa toivotetaan hyvää joulua.


title: Tiernapojat

text: Herodes on matkalla Betlehemiin ja laulaa kulkien samalla edestakaisin Murjaanien kuninkaan ja Knihdin ylös ristiin kohotettujen miekkojen välistä. Jokaisella alituskerralla hän lyö ristissä olevat miekat erilleen omalla miekallaan. Tätä seuraa Murjaanien kuninkaan ja Herodeksen vuoropuhelu, jossa Herodes käskee Murjaanien kuninkaan polvistua eteensä. Murjaanien kuninkaan on soolo-osuuden jälkeen alistuttava ja polvistuttava.


title: Tiernapojat

text: Mänkki ilmoittaa ilosanoman Jeesuksen syntymästä. Kaikki laulavat laulut ”Piltin synnytti Beetlehem”, ”On lapsi syntynyt meille” ja ”Tähti se kulukeepi”. Näistä viimeksi mainittu kertoo Betlehemin tähdestä ja itämaan tietäjistä, jotka tulevat antamaan lahjoja Jeesus-lapselle. Sitä laulettaessa Mänkki samalla pyörittää tähteä.


title: Tiernapojat

text: Herodes tiedustelee Knihtiltä, onko tämä nähnyt ”niitä kolmea itäisen maan viisasta miestä”, mihin Knihti vastaa heidän livahtaneen omalle maalleen eri teitä. Herodes suuttuu tästä ja käskee Knihdin mennä Betlehemiin tappamaan kaikki alle kaksivuotiaat poikalapset. Knihti kulkee samalla tavalla kuin Herodes ja Murjaanien kuningas ristiin kohotettujen miekkojen alta ja laulaa soolon. Knihti kertoo olevansa urhoollinen sotamies, joka on pakotettu tottelemaan keisaria, joten keisari vastaa hänen teoistaan. Knihti poistuu hetkeksi. Sillä aikaa muut laulavat ylistystä keisari Aleksanterille, Suomen suuriruhtinaalle, kiittäen häntä orjuuden ja ”styrängin” lopettamisesta.


title: Tiernapojat

text: Knihti palaa ja ilmoittaa tappaneensa kaikki poikalapset (tässä kohtaa näytelmässä hänen miekkansa on usein värjätty punaisella liidulla aiheen dramatisoimiseksi). Herodes palkitsee hänet urheudesta. Kaikki laulavat siitä, miten enkelit ilmoittivat paimenille Vapahtajan syntymästä. Näytelmä päättyy Jumalan ylistykseen. Lopuksi Knihti pyytää lanttia ja Mänkki kynttilänpätkää tähteen. Palkkion keräämisen jälkeen kaikki laulavat kiitoslaulun, toivottavat vielä kerran hyvää joulua ja poistuvat.


title: Tiernapojat

text:
Joulun 2017 alla Yleisradion toimittaja Päivi Puukka julisti tiernapoikien olevan rasistinen perinne. Juttuun oli haastateltu feminististä blogia pitävää Taideyliopiston tutkija Minja Koskelaa, jonka mukaan perinteeseen liittyy rasistinen blackface-käytäntö. Maryan Abdulkarimin mukaan blackface pilkkaa alisteisessa asemassa olevien tilannetta ja ominaisuuksia ja tekee näistä karikatyyrejä. Puukka rinnastaa murjaanien kuninkaan hollantilaiseen joulun Zwarte Piet -hahmoon.
Tavarataloketju Stockmann julkaisti myös joulun 2017 alla videon, jossa Helsingin keskustan Stockmannin työntekijät esiintyivät tiernapoikina. Tavaratalo joutui vetämään videon pois sosiaalisen median arvostelun vuoksi.


title: FC Barcelona

text: Futbol Club Barcelona (lausutaan katalaaniksi: ) on vuonna 1899 perustettu barcelonalainen jalkapalloseura.


title: FC Barcelona

text: Seura tunnetaan lempinimillä Barça ja Blaugrana (). Sen tunnuslause on ”Més que un club” (). Seuran hymni ja kannatuslaulu on nimeltään Cant del Barça.


title: FC Barcelona

text: Vuonna 2017 "Forbes"-lehti arvioi seuran arvoksi 3,6 miljardia dollaria, mikä teki siitä maailman neljänneksi arvokkaimman urheiluseuran. Seuran omistavat sen jäsenet.


title: FC Barcelona

text: Sveitsiläinen liikemies Hans ”Joan” Gamper laittoi kesällä 1899 katalonialaiseen urheilulehteen ilmoituksen aikeistaan perustaa jalkapalloseuran Barcelonaan. Gamper oli jalkapallointoilija ja oli aikanaan itsekin pelannut Zürichissa. Gamperia ei huolettanut seuran perustamisessa edes se, että jalkapallo oli lajina tuohon aikaan lähes tuntematonta Barcelonassa. Niinpä Futbol Club Barcelona perustettiin 28. marraskuuta 1899.


title: FC Barcelona

text: Vuosien 1901–1903 aikana Gamper viimeisteli yhteensä 103 maalia Barcelonalle, toimiessaan samalla seuran valmentajana.


title: FC Barcelona

text: Espanjan sisällissodan jälkeen FC Barcelonasta alkoi muodostua yhtäältä katalonialaisen nationalismin, toisaalta tappiolle jääneen tasavaltalaisuuden urheilullinen symboli. Tähän vaikutti myös se, että diktaattori Franco otti ”verivihollisen” Real Madridin propagandavälineekseen, yrittäessään nostaa eristyksiin joutunutta maata takaisin parrasvaloihin. Tämän vaikutus näkyi kaikkialla: muun muassa tuomareiden suorituksissa ja katalonialaisjoukkueen mahdollisuuksissa pelaajasiirtohin. Tärkeänä osana myyttien rakentumista oli myös seuran silloisen presidentin Josep Sunyolin kuolema sisällissodan aikana. Ymmärrettävästi tämän kaiken vaikutukset näkyvät vielä tänäkin päivänä: Real Madrid on edelleen pääkaupungin joukkue ja poliittinen voima, jonka piikkinä lihassa on katalonialaisuuden symboli FC Barcelona. Näiden kahden joukkueen välisiä otteluita kutsutaan nimellä El Clásico. Barcelona ja Real Madrid kohtasivat ensimmäisen kerran vuonna 1905 ja Barcelona voitti ottelun 5–2.


title: FC Barcelona

text: Barcelonan ensimmäisenä ”dynastiana” pidetään vuosien 1950–1961 joukkuetta. László Kubalan johdolla seura voitti Espanjan pääsarjamestaruuden vuosina 1952, 1953, 1959 ja 1960. Maansa cupin se voitti vuosina 1951, 1952, 1953, 1959 ja 1960. Copa Latinan Barcelona saavutti 1952. Joukkueen muita nimipelaajia olivat tuolloin Estanislao Basora, César Rodríguez Álvarez, Tomás Moreno ja Eduardo Manchón. Keväällä 1961 katalonialaisseura pelasi Euroopan cupin finaalissa, mutta hävisi Benficalle.


title: FC Barcelona

text: Seuraavan huippukauden seura koki Johan Cruijffin pelatessa joukkueessa 1973–1978. Alankomaalaisen ohella Barçan paitaa kantoivat Carles Rexach, Juan Manuel Asensi, Hugo Sotil ja Marcial. Joukkue vei liigan 1974 ja cupin 1978.


title: FC Barcelona

text: Vuonna 1978 Josep Lluís Núñezista tuli seuran ensimmäinen vaaleilla valittu toimitusjohtaja, minkä jälkeen virka on valittu aina vaaleilla.


title: FC Barcelona

text: Vuonna 1988 Johan Cruijff palasi joukkueeseen valmentajan roolissa, ja vei seuran seuraavaan suuruuden aikaan. Tämä aika kesti vuodet 1990–1994. Nimipelaajia olivat tällöin Ronald Koeman, Hristo Stoitškov, Michael Laudrup, Josep Guardiola ja Romário ja heitä kutsuttiin ”Dream Teamiksi” eli unelmajoukkueeksi. Liigan joukkue voitti peräjälkeen 1991–1994. Euroopan cupin voittanutta vuoden 1992 yhdistelmää on sanottu sen historian parhaaksi. Kataloniassa Dream Team -joukkueen menestysaika päättyi käytännössä Mestarien liigan loppuotteluun 1994, jolloin AC Milan voitti barcelonalaiset 4–0.


title: FC Barcelona

text: Vuonna 1996 Cruijff siirtyi syrjään, ja joukkueen valmentajaksi tuli kokenut Bobby Robson, jonka kohtalaisen menestyksekäs pesti kesti vain vuoden. Robsonin jälkeen valmentajaksi tuli alankomaalainen Louis van Gaal, jonka kaudella joukkue voitti kaksi peräkkäistä liigamestaruutta. Van Gaalin suurin ongelma Barcelonassa lienee ollut vähäinen suosio kannattajien joukossa. Van Gaal osti aluksi Ronaldon paikkaamiseksi kaudeksi 1997–1998 Rivaldon ja Sonny Andersonin.Rivaldo viimeisteli ensimmäisellä kaudellaan 19 maalia. Anderson viimeisteli 11 maalia. Näiden lisäksi Luis Enrique viimeisteli 18 maalia. Barcelona voitti lopulta kauden 1997–1998 yhdeksän pisteen erolla ennen Athletic Bilbaota.


title: FC Barcelona

text: Van Gaalin miehistö täydensi menestystään voittamalla myös Espanjan Cupin. Tuplamestaruus oli seuran ensimmäinen 1950-luvun jälkeen.


title: FC Barcelona

text: Vuonna Núñez ja Van Gaal jättivät seuran yhdessä seuran varakapteenin, Luís Figon, kanssa. Figo siirtyi seuran pahimman kilpailijan, Real Madridin, riveihin.


title: FC Barcelona

text: Joan Laporta valittiin seuran toimitusjohtajaksi vuonna 2003 ja valmentajaksi palkattiin entinen Milan-tähti, alankomaalainen Frank Rijkaard. Vuodesta 2003 joukkueessa pelannut Ronaldinho valittiin vuosina 2004 ja 2005 Fifan vuoden pelaajaksi. Muita maineikkaita pelaajia olivat muiden muassa Deco, Carles Puyol, Samuel Eto'o, Xavi, Lionel Messi ja vuonna 2007 joukkueeseen pestattu Thierry Henry. Liigan pääasiassa nykyisistä pelaajista koostuva joukkue on voittanut 2005 ja 2006. Joukkue voitti 17. toukokuuta 2006 myös Mestarien liigan loppuottelun Arsenalia vastaan. Valmentaja Rijkaard pääsi voiton myötä niiden harvojen joukkoon, jotka ovat voittaneet Mestarien liigan sekä pelaajana että valmentajana.


title: FC Barcelona

text: Frank Rijkaard lähti Barcelonasta kesällä 2008 kahden pokaalittoman kauden jälkeen. Uudeksi valmentajaksi pestattiin seuran entinen pelaaja Josep Guardiola, jonka johdolla FC Barcelona voittikin 2008–2009 ensimmäisenä espanjalaisseurana triplan eli voitti samalla kaudella Espanjan mestaruuden ja cupin sekä Mestarien liigan. Myös Guardiola on voittanut Mestarien liigan tai sitä edeltävän Euroopan cupin sekä pelaajana että valmentajana. Mestarien liigan loppuottelussa FC Barcelona voitti Manchester Unitedin maalein 2–0 sekä maaliskuussa otti historian suurimman vierasvoiton Real Madridista lukemin 6–2. Joukkueen hyökkäyslinja, Messi, Eto'o ja Henry, teki kaudella satakunta maalia ja joukkueen viimeistelyvoima oli muutenkin miltei historiallisen suuri. Hyökkääjien lisäksi joukkuetta siivittivät menestykseen keskikenttäpelaajat Xavi ja Andrés Iniesta sekä puolustajat Carles Puyol ja Daniel Alves. Vuonna 2011 seura voitti neljännen kerran Mestarien liigan lyöden loppuottelussa Manchester Unitedin 3–1. Vuodesta 1986 Unitedia luotsannut manageri Sir Alex Ferguson katsoi, että Barcelonaa parempaa joukkuetta ei ole vielä tullut häntä vastaan. 27. huhtikuuta 2012 Guardiola ilmoitti jättävänsä Barcelonan kauden 2011–2012 jälkeen.


title: FC Barcelona

text: Uudeksi päävalmentajaksi kaudesta 2012–2013 alkaen nimettiin Guardiolan apuvalmentaja Tito Vilanova, jonka ensimmäinen kausi Barcelonan peräsimessä oli huikea. Kausi alkoi 26 viikon voittoputkella. Barcelona hävisi ennätyksellisesti vain yhden ottelun 23 ottelusta. Lionel Messi viimeisteli 34 maalia pelkästään tänä aikana ja Barcelona johti helmikuun puoleenväliin mennessä 12 pisteellä ennen toisena ollutta Atlético Madridia. 11. toukokuuta Barcelona kruunattiin Primera Divisiónin mestareiksi 22. kerran. Mestaruus irtosi 15 pisteen erolla toiseksi tulleeseen Real Madridiin. Barcelona hävisi vain kaksi ottelua koko kauden aikana liigassa. Joukkueen loistavaa menestystä kuitenkin varjosti päävalmentaja Tito Vilanovan sylkirauhassyövän uusiutuminen, joka johtikin Vilanovan muutaman kuukauden pakkolomaan. Päävalmentajana tänä aikana toimi apuvalmentaja Jordi Roura. Ennen Vilanovan pois jättäytymistä Barcelona ei ollut hävinnyt yhtään peliä hänen alaisuudessaan. Vilanova jättäytyi lopullisesti pois päävalmentajan tehtävistä 19. heinäkuuta 2013. Hän menehtyi 25. huhtikuuta 2014 syöpään.


title: FC Barcelona

text: Tito Vilanovan ollessa poissa hänen tuuraajanaan oli apuvalmentaja Jordi Roura. Roura on oman ammattilaisuransa aikana edustanut Barcelonaa 10 ottelussa. Barcelonan reservijoukkueessa hän on pelannut 65 ottelua.


title: FC Barcelona

text: Vilanovan seuraajaksi nimettiin 23. heinäkuuta 2013 argentiinalainen Gerardo Martino, joka on paremmin tunnettu lempinimellä ”Tata”. Hän solmi katalonialaisseuran kanssa kaksivuotisen sopimuksen ja otti joukkueensa virallisesti haltuun 29. heinäkuuta 2013 sen harjoituksissa. Barcelona pelasi ensimmäisen ottelun Tatan alaisuudessa harjoitusottelussa 2. elokuuta 2013 Santosia vastaan. Ottelu päättyi Barcelonan voittoon 8–0. Ottelu oli myös ensimmäinen, jolloin Santosista kesällä Barcelonaan siirtynyt Neymar ja Barcelonan ykköstähti Lionel Messi pelasivat yhdessä.


title: FC Barcelona

text: Barcelona voitti ensimmäisen pokaalinsa Tatan alaisuudessa, kun he päihittivät Atletico Madridin Supercopa de Españassa elokuussa 2013.


title: FC Barcelona

text: Josep Maria Bartomeu siirtyi seuran toimitusjohtajaksi tammikuussa 2014.


title: FC Barcelona

text: Kansainvälinen jalkapalloliitto FIFA langetti Barcelonalle rangaistuksen 2. huhtikuuta 2014, koska Barcelona oli tehnyt useita sopimuksia alle 18-vuotiaiden pelaajien kanssa vuosien 2009–2013 aikana. Rangaistuksen vuoksi Barcelona ei saa tehdä pelaajahankintoja vuoteen. Lisäksi Barcelonalle annettiin 370 000 euron sakot. FIFA ilmoitti kuitenkin 23. huhtikuuta 2014 jäädyttäneensä FC Barcelonan siirtokieltorangaistuksen Barcelonan tehtyä rangaistuksestaan vetoomuksen. FIFA otti vetoomuksen käsittelyyn ja ilmoitti kertovansa joukkueen kohtalosta myöhemmin.


title: FC Barcelona

text: Barcelona jäi ensimmäistä kertaa kuuteen vuoteen ilman yhtäkään pokaalia kauden aikana. Kauden päätteeksi Tata Martino jätti tehtävänsä.


title: FC Barcelona

text: Kaudelle 2014–2015 Barcelona pestasi päävalmentajakseen yli 200 ottelua Barcelonan paidassa pelanneen Luis Enriquen. Kaudella 2013–2014 Enrique valmensi Celta Vigoa.


title: FC Barcelona

text: Heti saavuttuaan Barcelonaan Enrique alkoi rakentaa kauden 2014–2015 joukkuetta hankkimalla joukkueelle uuden maalivahdin Borussia Mönchengladbachista. Vasta 22-vuotias saksalainen Marc-André ter Stegen oli Enriquen ensimmäinen hankinta Camp Noulle. Tämän lisäksi Rafinha palasi lainalta Celtasta ja Gerard Deulofeu Evertonista. Barcelonan keskikenttää Enrique vahvisti hankkimalla Sevillasta kroatialaisen Ivan Rakiticin.


title: FC Barcelona

text: Kesällä 2014 Barcelona vahvisti hankkineensa riveihinsä chileläisen maalivahdin Claudio Bravon Real Sociedadista. 31-vuotias maalivahti solmi neljän vuoden sopimuksen joukkueen kanssa. 11. heinäkuuta 2014 Barcelona ilmoitti ostaneensa Luis Suárezin Liverpoolista. Suarez oli kuitenkin poissa Barcelonan 12 ensimmäisestä liigaottelussa Brasilian MM-kisoista tulleen pelikiellon vuoksi.


title: FC Barcelona

text: Barcelona voitti Luis Enriquen johdolla seurahistorian toisen triplan (Mestarien liiga, La liga, Espanjan cup). Espanjan liigan Barcelona voitti kahden pisteen erolla liigan kakkoseen Real Madridiin. Lionel Messi, Luis Suarez ja Neymar tekivät liigassa yhteensä 81 maalia. Tämän tehokkaan hyökkäyskolmikon lempinimi oli MSN, joka tulee pelaajien sukunimistä. Espanjan cupissa Barcelona kaatoi finaalissa Athletic Bilbaon luvuin 3–1. Samoin lukemin Barcelona voitti Mestarien liigan loppuottelussa Juventuksen. Barcelonan seuraikoni Xavi siirtyi kauden päätteeksi qatarilaiseen Al-Saddiin.


title: FC Barcelona

text: Ennen La Ligan kauden aloitusta Barcelona voitti vuoden 2015 UEFA Super Cupin. Barcelona voitti Sevillan jatkoajan jälkeen 5–4.


title: FC Barcelona

text: Kaudella 2016–2017 Barcelona sijoittui La Ligassa toiseksi Real Madridin voittaessa mestaruuden, joka ratkesi viimeisellä kierroksella.


title: FC Barcelona

text: Barcelona vahvisti pitkien lehtispekulointien jälkeen 29. toukokuuta 2017, että Ernesto Valverde on palkattu joukkueen uudeksi valmentajaksi. Valverdenin sopimus on päämääräisesti 2 vuotta.Päivitetty 1. syyskuuta 2018.


title: FC Barcelona

text: Seuran politiikkaan on kuulunut pidättäytyminen mainostilan myymisestä peliasuissa, kunnes organisaatio 2000-luvulla päätti antaa ilmaiseksi mainospaikan pelipaidan rinnasta YK:n lastenavun järjestö Unicefille. Kaudeksi 2011–2012 myös Qatar Foundation sai mainoksensa pelipaitoihin.


title: FC Barcelona

text: Barcelonan nykyiset pelaajat tummennettu.


title: FC Barcelona

text: Katalonia sai Espanjan toisen tasavallan aikana itsehallinnon, mutta menetti sen pian sisällissodan myötä. Francon aikana katalaanien ainoaksi ilmentymäksi jäi FC Barcelona, jota katalaanit pitävät epävirallisena maajoukkueenaan. Kun Barcelonan kotiottelua on kulunut 17 minuuttia ja 14 sekuntia, Katalonian itsenäisyyttä kannattavat fanit ryhtyvät laulamaan: ”In, inde, independència!” Tämä Katanolian itsenäisyyttä vaativa huuto juontaa juurensa Espanjan perimyssotaan, jossa Barcelonaa puolustaneet joukot joutuivat antautumaan vuonna 1714 espanjalaispiirittäjille ja Katalonia joutui Espanjan kuningas Filip V:n hallintaan. Katalonian itsenäisyyttä kannattavat Barcelonan fanit heiluttavat sen peleissä esteladoja, joilla näytetään tukea Katalonian itsenäisyydelle.


title: FC Barcelona

text: Barcelonan kannatuslaulu on Cant del Barça.


title: Jangtse

text: Jangtse () on Aasian pisin ja maailman kolmanneksi pisin joki Niilin ja Amazonin jälkeen. Kiinassa joesta käytetään nimeä Changjiang (長江, ), ja tätä nimeä käytetään myös useissa nykyaikaisissa kartoissa muualla maailmassa. Nimen hanzi-merkit tarkoittavat kirjaimellisesti ’"pitkää jokea"’. Jangtse laskee Itä-Kiinan mereen Shanghain pohjoispuolella. Joki on tunnettu suomeksi aiemmin myös nimellä "Sininen joki".


title: Jangtse

text: Jangtsen pituus on noin 6 300 kilometriä. Valtamerialukset voivat nousta jokea tuhannen kilometrin matkan ja pienemmät laivat 1 600 kilometriä. Shangain lisäksi muita merkittäviä jokivarren kaupunkeja ovat Chongqing, Wuhan ja Nanjing. Jangtse on erittäin merkittävä joki Kiinan tavaraliikenteessä. Joen suistoalueelle sijoittui vuonna 2011 yksitoista maan 26 yli 100 miljoonan tonnin vuosirahtiin yltävästä maailmanluokan suursatamasta.


title: Jangtse

text: Jokea on perinteisesti pidetty Etelä- ja Pohjois-Kiinan välisenä rajana.


title: Jangtse

text: Jangtsen vuosittain levittämä hedelmällinen liete on ensiarvoisen tärkeää Jiangsun provinssin riisinviljelylle.


title: Jangtse

text: Jangtsen tulviminen on ollut alueella suuri ongelma. Edellisen kerran joki tulvi vuonna 1998, mutta paljon tuhoisampi oli vuoden 1954 tulva, jolloin kuoli yli 30 000 ihmistä. Vakavia tulvia on sattunut myös vuosina 1911 (100 000 kuollutta), 1931 (145 000 kuollutta) ja 1935 (142 000 kuollutta).


title: Jangtse

text: Yichangiin Hubein maakuntaan rakennettu Kolmen rotkon pato on vähentänyt tulvimista huomattavasti ja helpottanut alueen sähköntuotantoa, tosin monien veden alle pysyvästi jääneiden kaupunkien ja ympäristölle aiheutuvien vakavien haittojen kustannuksella.


title: Jangtse

text: Jangtsejoen vesistön ja samalla koko Kiinan suurimmat makeanveden järvet ovat Poyangjärvi ja Dongtingjärvi. Osa Jangtsen sivujoista laskee pääuomaansa näiden järvien kautta, mutta etenkin Jangtsejoen tulviessa vettä virtaa myös järviin päin.


title: Tryffelit

text: Tryffelit ("Tuber") on sienten suku. Lajit elävät maan alla symbioosissa tammen ja joidenkin pähkinäpuiden kanssa. Eräät lajit kuuluvat maailman kalleimpiin ruoka-aineisiin. Tryffelien löytäminen on hankalaa, koska sienet kasvavat kokonaan maanpinnan alla. Tryffelin etsintään on koulutettu sikoja ja koiria, jotka tarkan hajuaistinsa avulla löytävät tryffeliesiintymät. Sikojen käytön ongelma on, että ne yrittävät itse syödä löytämänsä tryffelit.


title: Tryffelit

text: Egyptiläiset tunsivat tryffelin ja valmistivat siitä ruokaa peittämällä tryffelin hanhenrasvalla ja keittämällä. Antiikin kreikkalaiset ja roomalaiset liittivät tryffeliin erilaisia terapeuttisia voimia. Keskiajalla tryffeli joutui hieman syrjään, koska ihmiset epäilivät, että tryffeli on jonkinlainen paholaisen merkki, koska se elää maan alla eikä ole ilo silmälle.


title: Tryffelit

text: Tryffelilajeja on löydetty 72, joista 32 esiintyy Euroopassa.Saksalainen botanisti Albert Bernhard Frank teki ensimmäisenä tieteellisiä tutkimuksia 1800-luvulla tryffeleiden biologiasta. Hän selvitti, kuinka tryffelit kasvattavat sienirihmastoa, joka muodostaa symbioosin puun juurien kanssa. Rihmaston hieno ektomykorritsa kerää maaperästä vettä ja ravinteita sieltäkin, minne puun juuret eivät yllä. Tryffeli saa taas puolestaan puulta sokeria ja yhteyttämistuotteita.


title: Tryffelit

text: Koska tryffeli kasvaa kokonaan maan alla, sen on vaikea levittää sieni-itiöitä. Sen takia tryffelille on kehittynyt voimakas houkutusaromi, joka houkuttelee esimerkiksi villisian kaivamaan ja syömään ne. Tällä tavalla itiöt pääsevät leviämään uusille kasvupaikoille.


title: Tryffelit

text: Suomesta on löydetty luonnonvaraisena viittä eri tryffelilajia. Vuonna 2009 löydettiin Puumalasta ja Joensuusta kalkkitryffeleitä. Luonnonvaraisena ne kasvavat männyn juurissa.


title: Tryffelit

text: Tryffelien kasvatusta Suomessa päätettiin tutkimusten perusteella yrittää Juvalla, Pertunmaalla ja Rääkkylässä. Kenttäkokeet alkoivat Juvalla vuonna 2006, missä on myös toiminut Tryffelikeskus tammikuusta 2007 lähtien. Vuonna 2012 tarhaus onnistui ja Juvalla löydettiin kesätryffeleitä. Nämä kesätryffelit kuuluvat arvokkaisiin mustiin tryffeleihin.


title: Tryffelit

text: Tryffeliä viljellään istuttamalla pellolle tryffelin rihmastolla ympättyjä tammen ja pähkinäpensaan taimia. Tärkeää tryffelinviljelyssä on maaperän oikea pH ja kosteusolosuhteet. Ensimmäisen sadon saamiseen menee useampi vuosi.


title: Ibykos

text: Ibykos (, 500-luku eaa.) oli antiikin kreikkalainen runoilija, joka kirjoitti kuorolyriikkaa. Hän oli kotoisin Rhegionista Suur-Kreikasta, nykyisestä Italiasta. Hellenistisenä aikana hänet luettiin yhdeksi yhdeksästä lyyrisestä runoilijasta.


title: Ibykos

text: Ibykokseen liittyy taru, joka kertoo hänen tulleen surmatuksi ja kuollessaan kutsuneen rikoksen todistajaksi ohilentävän kurkiparven. Kun murhaajat Korintissa näkivät lentäviä kurkia, huudahtivat he: "Kas tuossa Ibykoksen kurjet!", siten antaen aihetta tiedusteluihin ja rikoksen ilmituloon.


title: Korinna

text: Korinna oli antiikin kreikkalainen runoilijatar, joka vaikutti Boiotian Tanagrassa 490-luvulla eaa. Hänen on perinteisesti katsottu eläneen samaan aikaan Pindaroksen kanssa, ja myöhemmin hänen on myös oletettu olleen tämän kuuluisan runoilijan opettaja. Korinnan kerrotaan voittaneen Pindaroksen julkisessa mittelössä Thebassa.


title: Korinna

text: Hänen teoksistaan on säilynyt ainoastaan katkelmia ja kaksi runoa lyhennelminä.


title: Raattama

text: Raattama, entinen Kyrö, on Kittilän kunnassa sijaitseva 160 asukkaan kylä. Raattama sijaitsee Pallastunturin vieressä, Ounasjoen varrella. Kylän pääelinkeinot ovat poronhoito, matkailu ja palveluelinkeinot. Raattama on ainoita kyliä, joilla on omistuksia Pallas-Yllästunturin kansallispuistossa.


title: Efori

text: Eforit () olivat virkamiehiä antiikin Spartassa. Vuosittain valittiin viisi eforia. He päättivät verotuksesta, ulkopolitiikasta ja nuorten miesten sotilaskoulutuksesta. Eforit toimivat myös tuomareina. Kuningas Kleomenes III lakkautti viran vuonna 227 eaa., mutta Makedonian kuningas Antigonos III palautti viran käyttöön. Virka säilyi vielä 100-luvulle.


title: Mika Noronen

text: Mika Noronen (s. 17. kesäkuuta 1979 Tampere, Suomi) on suomalainen jääkiekkomaalivahti,


title: Mika Noronen

text: Noronen on Tapparan kasvatti ja hän pelasi juniorivuotensa siellä. Kaudella 1996–1997 hän pääsi pelaamaan Tapparan liigajoukkueissa muutamia otteluita, mutta vakiinnutti paikkansa seurassa seuraavalla kaudella. Hänen lopullinen läpimurtonsa tapahtui kaudella 1998–1999, kun hän pelasi joukkueensa ykkösvahtina. Buffalo Sabres varasi Norosen 21. pelaajana vuoden .


title: Mika Noronen

text: Norosesta kiinnostuttiin Pohjois-Amerikassa ja hän siirtyi Buffalo Sabresin organisaatioon, mutta ensimmäinen kausi meni kokonaan AHL-seura Rochester Americansissa. Kausi sujui hyvin ja hänet valittiin vuoden tulokkaaksi, tulokkaiden tähdistökentälliseen sekä sarjan toiseen tähdistökentälliseen. Hänellä on nimissään myös sarjan pudotuspelien nollapeliennätys kuusi Rochsterissä kauden pudotuspeleissä.


title: Mika Noronen

text: Seuraava kausi meni lähes kokonaan farmissa, lukuun ottamatta kahta NHL-ottelua. Hänet valittiin jälleen kakkostähdistöön sekä palkittiin Harry Holmes -palkinnolla vähimmistä päästetyistä maaleista. Kaudella 2001–2002 vastuuta Buffalossa tuli enemmän, mutta kausi meni pääosin kuitenkin farmissa. Seuraavat kaudet hän pelasi joukkueensa kakkosmaalivahtina. Kaudella 2003–2004 Toronto Maple Leafsia vastaan Noronen sai tililleen maalivahdille harvinaisen maalin, kun Robert Reichel tyri kiekon omaan maaliin ja Noronen oli viimeinen kiekkoon koskenut pelaaja. Työsulkukauden ajaksi Noronen siirtyi HPK:n riveihin korvaamaan Venäjälle lähtenyttä Joni Puurulaa. Hän voitti joukkueessa SM-pronssia.


title: Mika Noronen

text: Kaudeksi 2005–2006 Noronen palasi NHL:ään Buffaloon. Hän ei vakiinnuttanut paikkaansa joukkueen ykkösvahtina ja hänet kaupattiin maaliskuussa 2006 Vancouver Canucksiin Buffalon toisen kierroksen varausoikeuteen vuoden . Noronen ei pystynyt vieläkään tekemään todellista läpimurtoaan ja hänestä tuli vapaa pelaaja. Hän kirjoitti lopulta sopimuksen venäläisen Ak Bars Kazanin kanssa elokuussa 2006.


title: Mika Noronen

text: Debyyttikaudellaan Kazanissa hän taisteli peliajasta Aleksandr Jerjomenkon kanssa. Hän pelasi kuitenkin joukkueen kaikki ottelut vuoden 2007 seurajoukkueiden EM-kilpailuissa. Turnaus sujui Noroselta erinomaisesti ja hän piti maalinsa puhtaana kaikissa kolmessa ottelussaan ja tämä toi seuralle mestaruuden. Hän jatkoi seurassa vielä seuraavan kauden. Kauden 2008–2009 Noronen aloitti uudessa KHL-liigassa Torpedo Nižni Novgorodin riveissä. Hän ei saanut seurassa paljoa peliaikaa ja hän ei ollut tyytyväinen oloonsa Venäjällä, joten seura ja Noronen purkivat sopimuksen yhteisymmärryksellä. Hän päätti siirtyä Ruotsin Elitserieniin kärkijoukkue Linköpings HC:n riveihin. Hän jäi myös Linköpingsissä vähälle peliajalle.


title: Mika Noronen

text: Kauden 2009–2010 alussa Norosella ei ollut vielä seuraa, mutta syyskuussa SM-liigaseura JYP hankki hänet korvaamaan loukkaantunutta Pekka Tuokkolaa. Hänet hankittiin seuraan lokakuun loppuun kestävällä sopimuksella. Pian hän siirtyi loppukauden kestävällä sopimuksella Helsingin HIFK:hon.


title: Mika Noronen

text: Noronen siirtyi pelaamaan Rauman Lukkoon vuoden 2010 lopulla. Noronen pelasi Lukossa myös kauden 2011–2012. Seuraavaksi kaudeksi Noronen etsi pelipaikkaa ulkomailta, mutta teki sopimuksen Tapparaan vasta tammikuun 2013 lopulla, kun Tappara etsi kokenutta maalivahtia ykkösmaalivahti Juha Metsolan tueksi.


title: Mika Noronen

text: Kauden 2013–2014 Noronen vietti Sveitsin liigan HC Davosissa ja Saksan liigan EHC Münchenissä. Seuraavalla kaudella hän oli alkukauden pelaamatta, mutta teki helmikuussa 2015 sopimuksen Mestiksessä pelaavan Lempäälän Kisan kanssa. Hyvät otteet LeKissä poikivat Noroselle jälleen paikan Tapparaan Juha Metsolan aisapariksi playoffeihin. Kauden jälkeen Noronen allekirjoitti jatkosopimuksen Tapparan kanssa.


title: Mika Noronen

text: Noronen aloitti kauden 2015–2016 Tapparassa, mutta siirtyi jo syksyllä Ruotsiin Malmö Redhawksiin. Malmöstä Noronen palasi helmikuussa 2016 Suomeen ja teki sopimuksen Lempäälän Kisan kanssa.


title: Mika Noronen

text: Noronen on pelannut myös Suomen maajoukkueissa. Hän pelasi alle 18-vuotiaiden EM-kilpailuissa vuonna 1996 ja voitti joukkueen mukana hopeaa. Hän on pelannut myös kerran alle 18-vuotiaiden MM-kilpailuissa ja kolme kertaa nuorten MM-kisoissa; vuosina 1997, 1998 ja 1999. Hän onkin vuoden 1998 nuorten maailmanmestari. Noronen on edustanut Suomen A-maajoukkuetta kerran arvokisoissa, kun hän oli Suomen ykkösvahti MM-kilpailuissa vuonna 2004.


title: Kratippos

text: Kratippos (n. 375 eaa.) oli antiikin kreikkalainen historioitsija.


title: Kratippos

text: Antiikin kirjallisuudessa on ainoastaan kolme tai neljä viittausta Kratippokseen. Hän on merkittävä lähinnä siksi, että useat tutkijat ovat identifioineet hänet laajan Oksyrhynkhoksesta löydetyn historiallisen teoksen, "Hellenica Oxyrhynchuksen", kirjoittajaksi.


title: Kratippos

text: Plutarkhoksen teoksesta "De Gloria Atheniensium" voidaan päätellä, että hän oli ateenalainen kirjoittaja, ja että hän eli Thukydideen ja Ksenofonin välisenä aikana. Hänen työnsä jatkoivat Thukydideen kerrontaa, alkaen siitä mihin tämä oli lopettanut (410 eaa.) ja päättyen Knidoksen taisteluun.


title: Kärsä

text: Kärsäksi kutsutaan eläinkunnassa norsun, tapiirin sekä sian nenää ja ylähuulta vastaavaa elintä. Termillä voidaan kuvata useita anatomisesti varsin erilaisia rakenteita, esimerkkeinä vaikkapa jo mainitut sian ja norsun kärsät sekä joillakin hyönteisillä esiintyvä imukärsä.


title: Kärsä

text: Tyypiesimerkkinä voitaneen käyttää norsun luutonta kärsää joka koostuu 40 000 – 80 000 lihaksesta ja jota eläin voi käyttää erilaisten esineiden ja asioiden manipulointiin varsin näppärästi. Sian tapauksessa kärsä on kehittynyt pystypintaiseksi, lyhyeksi elimeksi jota ei voi norsun kärsän tavoin käyttää esineiden manipulointiin. Sika kuitenkin käyttää kärsäänsä myös tuntoelimenä esimerkiksi maata tonkiessaan tavanomaisen ulkoilman lämmittämisen ja epäpuhtauksien poiston lisäksi.


title: Kuono

text: Kuonoksi kutsutaan eläinkunnassa useiden eläinlajien nenää ja suuta ympäröivää kasvojen suippoa alaosaa. Kuono on esimerkiksi koiralla ja kissalla. Koiran nenää vastaavan osan nimitys on kirsu. Joidenkin eläinten, kuten hevosen, kuonosta käytetään nimeä turpa.


title: Varsa

text: Varsa on hevosen tai muun hevoseläimen poikanen. Varsaksi kutsutaan useimmiten hevosia, jotka eivät ole vielä saavuttaneet sukukypsyyttä.


title: Varsa

text: Yleensä varsat syntyvät yöllä tai aamuyöstä. Normaalisti varsominen sujuu nopeasti. Varsa nousee jo muutaman tunnin sisällä syntymästään jaloilleen imemään emänsä maitoa ja liikkumaan, joskus nopeamminkin. Varsan jalat, silmät ja korvat ovat lähes samankokoiset kuin aikuisena. Varsa oppii liikkumaan ketterästi ja nopeasti muutamassa tunnissa ja pystyy seuraamaan emäänsä myös täydessä vauhdissa.


title: Varsa

text: Varsat imevät melko pitkään emänsä maitoa (noin vajaan kuukauden) ennen kuin alkavat edes maistella muuta ravintoa. Ensimmäisten elinpäivien aikana maito on erityisen tärkeää ternimaitoa. Se sisältää varsalle tärkeitä vasta-aineita, jotka suojaavat sitä sairauksilta ja tulehduksilta.


title: Varsa

text: Jos varsa syntyy villihevoslaumaan kovin heikkona tai sairaana eikä kykene seuraamaan emäänsä, lauman ori tai joskus emätamma itsekin saattaa surmata varsan, jotta lauma pystyy liikkumaan ripeästi.


title: Varsa

text: Ihmisten hoidossa olevan tamman varsa pyritään yleensä vieroittamaan emästään mahdollisimman myöhään, aikaisintaan noin puolen vuoden iässä. Jos varsa saa olla emänsä seurassa vapaasti eikä ihminen vieroita sitä, se saattaa jatkaa emänsä imemistä tämän seuraavankin varsan synnyttyä ja voi maistella maitoa satunnaisesti muutaman vuoden ikään saakka.


title: Varsa

text: Varsan koulutus ajoon voi alkaa rodusta riippuen noin kaksivuotiaana ja ratsuksi noin kolmevuotiaana. Jo paljon aikaisemmin useimmat varsat totutetaan riimuun ja muihin varusteisiin, kosketteluun, jalkojen nosteluun, taluttamiseen ja muuhun käsittelyyn. Täysikasvuisiksi hevoset tulevat rodusta ja yksilöstä riippuen 4–6 vuoden iässä.


title: Via Dolorosa

text: Via Dolorosa (latinaa) (suomeksi "Kärsimysten tie") on katu Jerusalemin vanhassa kaupungissa. Perimätiedon mukaan se on reitti, jota pitkin Jeesus vietiin ristiinnaulittavaksi. Via Dolorosan varrella on yhdeksän neljästätoista kärsimysnäytelmäkulkueen pysähdyspaikasta. Viimeiset viisi pysähdyspaikkaa ovat kirkon sisällä. Via Dolorosa on pyhiinvaelluskohde. Nykyisin sen varrella on mm. Hautakirkko, Abessinialainen luostari ja Koptilainen patriarkaatti sekä osia Hadrianuksen pystyttämästä riemukaaresta.


title: Via Dolorosa

text: Pääsiäisenä järjestettäviä kulkueita, jotka esittävät katkelmia pääsiäisen ajan tapahtumista Raamatun mukaan, kutsutaan usein nimillä "Ristin tie" tai "Via Dolorosa."


title: Olkalihas (täsmennyssivu)

text: Olkalihas viittaa seuraaviin lihaksiin:


title: Akihito

text: Akihito (, s. 23. joulukuuta 1933) on Japanin 125. ja nykyinen keisari. Akihito on keisari Hirohiton ja keisarinna Nagakon viides lapsi ja vanhin poika.


title: Akihito

text: Yhdysvaltain pommittaessa Tokiota toisessa maailmansodassa vuonna 1945 Akihito ja hänen veljensä Masuhito evakuoitiin kaupungista. Yhdysvaltain miehityksen aikana Akihito opiskeli englantia kotiopettajan avulla. Hän on opiskellut politiikan tutkimusta yliopistossa, mutta ei koskaan valmistunut.


title: Akihito

text: Akihito nousi valtaan isänsä kuoltua 7. tammikuuta 1989 ja hänet vihittiin virallisesti keisariksi sintoseremonioin 12. marraskuuta 1990. Hänen vaimonsa on keisarinna Michiko. Keisariparilla on kolme lasta: Naruhito (aiemmin prinssi Hiro, s. 1960), Fumihito (prinssi Akishino, aiemmin prinssi Aya, s. 1965) ja Sayako Kuroda (aiemmin prinsessa Nori, s. 1969). Keisaripari on tehnyt lukuisia valtiovierailuja sekä kruununprinssiparina että hallitsijaparina. Vuonna 1992 Akihito vieraili Kiinassa, mikä oli Japanin keisarille ensimmäinen Kiinan-vierailu. Toukokuussa 2000 Akihito vieraili Suomessa.


title: Akihito

text: Heinäkuussa 2016 levisi japanilaisissa tiedotusvälineissä huhu, jonka mukaan keisari Akihito luopuisi lähivuosina vallasta terveydellisiin syihinsä vedoten ensimmäisenä keisarina yli kahteensataan vuoteen. Palatsi kuitenkin kiisti jyrkästi väitteet pian sanoen, ettei keisarilla ole aikomusta luopua vallasta. Kesäkuussa 2017 Japanin parlamentti kuitenkin hyväksyi lain, joka mahdollistaa Akihiton eroamisen. Iäkäs keisari on kärsinyt terveysongelmista ja toivonut voivansa jättää tehtävänsä. Akihiton kruununperijä olisi hänen vanhin poikansa Naruhito. Edellinen vallasta luopunut keisari oli Kōkaku, joka luopui vallasta vuonna 1817.


title: Akihito

text: Joulukuussa 2017 Japanin hallitus ilmoitti, että Akihito luopuu kruunusta 30. huhtikuuta 2019.


title: Vikavirtasuojakytkin

text: Vikavirtasuojakytkin (lyhennetään "vvsk") on sähkötekniikassa käytetty komponentti, jonka tehtävä on suojata laitteiden käyttäjiä vaarallisilta sähköiskuilta ja estää tulipaloja. Vikavirtasuojia saa sähkökeskuksiin asennettavina DIN-kiskoon sopivina komponentteina, mutta myös tavalliseen pistorasiaan liitettäväksi sopivia vikavirtasuojakytkimiä (PRCD-K) on markkinoilla. Vikavirtasuojakytkimen toiminta perustuu sähköjohtimeen menevän ja sieltä palaavan sähkövirran erotuksen mittaamiseen.


title: Vikavirtasuojakytkin

text: Asennusstandardisarjan SFS 6000 standardin SFS 6000-4-41 kohdassa 411.3.3 edellytetään, että kaikki enintään 20 A:n tavanomaiset maallikoille tarkoitetut pistorasiat ja enintään 32 A:n ulkopistorasiat on suojattava A-tyypin enintään 30 mA:n vikavirtasuojakytkimellä. Vaatimuksesta voidaan tavallisessa kuivantilan asuinhuoneessa poiketa ainoastaan, jos kyseessä on erityinen määrätyn laitteen liittämiseen tarkoitettu pistorasia, johon ei sijoituksensa tai opaskilven takia voida liittää muita laitteita. Esimerkiksi keittiökaapin sisälle sijoitettu astianpesukoneen, jääkaapin tai pakastimen pistorasia voidaan jättää ilman vikavirtasuojausta. Syksyllä 2012 julkaistu painos sallii enää jääkaapin ja pakastimen pistorasioista vikavirtasuojan jättämisen pois. Vuonna 2017 voimaan tulevassa pienjännitestandardissa vikavirtasuojaus tulee pakolliseksi myös valaistusryhmäjohdoille.


title: Vikavirtasuojakytkin

text: Erityisen tärkeää asuintilojen vikavirtasuojaus on kylpy- ja pesuhuoneissa kaikissa ryhmissä sekä ulkopistorasioissa. Kiinteästi asennettu saunan kiuas voidaan kuitenkin jättää suojaamatta vikavirtasuojakytkimellä. Standardin mukaan 30 mA:n A-tyypin vikavirtasuoja voi toimia, kun vikavirta ylittää 10,5 mA. Vikavirtasuojakytkimien pisin sallittu laukaisuaika rakennestandardin mukaan nimellistoimintavirralla on 300 ms. Mittauslaitteiden tulee olla standardin SFS 6000 osan 61 mukaisesti standardisarjan EN 61557 mukaisia. Jälkimmäisessä standardisarjassa kuvataan standardinmukainen mittaustapa.


title: Vikavirtasuojakytkin

text: Normaalitilanteessa 1-vaihekytkennässä vaihejohtimesta tuleva sähkövirta palaa nollajohtimen kautta verkkoon. Jos sähköjohtimesta tai siihen kytketystä laitteesta vuotaa virtaa laitteen ulkopuolelle, esimerkiksi jännitteelliseen osaan koskettaneen henkilön kautta todelliseen maahan tai suojamaajohtoon, meno- ja paluuvirrat eivät enää ole yhtä suuret. Jos virtojen ero kasvaa yli sallitun arvon, vikavirtasuoja katkaisee virran. Käytännössä toiminta perustuu tarkkaan ja nopeaan magneettilaukaisimeen (summavirtamuuntaja) tai elektroniseen valvontapiiriin ja releeseen.


title: Vikavirtasuojakytkin

text: Selektiivisiä vikavirtasuojia käytetään järjestelmissä, joissa on kaksi sarjaan kytkettyä vikavirtasuojaa, jotka eivät laukea vikatilanteessa samanaikaisesti. Nämä selektiiviset vikavirtasuojat toimivat viivästetyllä laukaisulla. Epälineaarisia vikavirtasuojia PRCD-K, nk. kannettavia vikavirtasuojakytkimiä käytetään ihmisten ja esineiden suojaukseen. Ne mahdollistavat paremman suojaustason, kuten sähköjärjestelmien suojaustoimenpiteissä, estämällä sähköiskun. PRCD-K –tyypin vikavirtasuojakytkimissä on kannettava erovirtajärjestelmä elektronisella vikavirran laskennalla, joka, kuviteltuna kaapelissa olevana välilaitteena, kytkee kaikki navat (L/N/PE). PRCD-K sisältää myös alijännitelaukaisun ja suojajohtimen valvonnan. Koska PRCD-K:n ominaisuuksiin kuuluu alijännitelaukaisu, sitä on käytettävä verkkojännitteellä, ja mittauksia voidaan tehdä vain silloin, kun se on aktivoitu (PRCD-K kytkeytyy kaikkiin napoihin).


title: Vikavirtasuojakytkin

text: Vikavirtasuojakytkimen toiminta tulee tarkastaa vähintään kaksi kertaa vuodessa (jos valmistaja ei muuta edellytä): tätä varten niissä on erillinen testauspainike, jonka painamisen tulisi laukaista suoja sekunnin murto-osassa, mikäli vikavirtasuojakytkin on jännitteellinen. Testauspainiketta ei tule koskaan painaa yli sekunnin ajan, sillä laitteen sisällä oleva vastus, jonka avulla testaus suoritetaan, saattaisi tällöin ylikuumentua ja palaa. Toimimaton vikavirtasuoja tulee vaihtaa uuteen.


title: Vikavirtasuojakytkin

text: Sähkölaitteiston käyttöönottotarkastuksen yhteydessä vikavirtasuojille suoritetaan tarkempi toiminnan mittaus, jossa se laukaistaan nimellisvirralla asennustesterillä. Muita mitattavia suureita ovat laukaisuvirta nousevalla vikavirralla ja kosketusjännite. Mittausten suoritustapa ja tarkkuus vaihtelevat käytettävästä mittauslaitteesta riippuen. Erityisen tarkkana tulee olla mittauslaitteen testausvirtojen valinnan osalta, koska toimintarajavirrat ovat erilaisia AC- ja A-tyypin suojalaitteilla. 30 mA:n AC-tyypin vikavirtasuojan laukaisuvirta sille tarkoitetulla sinimuotoisella testivirralla on yli 15 mA ja enintään 30 mA. Vastaavasti A-tyypin vikavirtasuojan laukaisuvirta sille tarkoitetulla puoliaaltotasasuunnatulla testivirralla on yli 10,5 mA ja enintään 42 mA. Sinimuotoisella testivirralla raja-arvot ovat samat kuin AC-tyypillä. AC-tyyppi ei välttämättä laukea lainkaan A-tyypille tarkoitetulla testivirralla. Uudemmissa mittauslaitteissa on molemmat testivirtatyypit ja ne tunnistaa vastaavasta symbolista kuin ao. vikavirtasuojakytkimessäkin on.


title: Vikavirtasuojakytkin

text: Kosketusjännitteen mittauksessa suoritetaan esim. 16 mittausta täysin aalloin ja tehdään IN:n ekstrapolointi. Laukaisu vahvistetaan 500 ms:n tai 300 ms:n kuluessa nimellisvikavirralla IN:llä ja mitataan esim. 1 000 ms:iin asti. Mittausjärjestelyllä saavutetaan se etu, että vikavirtasuojakytkin ei laukea ennenaikaisesti, koska testaus alkaa 30 %:n vikavirralla. Siten mittauslaite käyttää nimellisvikavirralla esiintyvän kosketusjännitteen UΔN mittaamiseen vain n. 1/3...0,5 osaa nimellisvikavirrasta. Menetelmä ei ole täysin aukoton, sillä mittauspiiriin kytketyt kulutuslaitteet saattavat aiheuttaa mittaustulosta vääristävää vuotovirtaa, mikäli niissä on sähköisiä vikoja tai esimerkiksi EMC-suotimia (taajuusmuuntimet ja hakkuriteholähteet). Lisäksi mittauspiirissä voi esiintyä jännitepiikkejä, jos induktiivisia virrankulutuslaitteita sammutetaan vikavirtasuojien laukaisutestin aikana.


title: Vikavirtasuojakytkin

text: Vikavirtasuojakytkimen toimintanopeus voidaan testata esimerkiksi viisinkertaisella nimellisvikavirralla (5 x IN).


title: Vikavirtasuojakytkin

text: Mittaus voidaan käynnistää positiivisella puoliaallolla kohdassa ”0 °” tai negatiivisella puoliaallolla kohdassa ”180 °”. Tavallisesti mittaustuloksissa ei ole merkitäviä eroja: jos laite toimii nousevalla puoliaallolla, se toimii yleensä aina myös laskevalla puoliaallolla. Tästä syystä tavallisesti käytetäänkin vain jompaakumpaa mittaustapaa.


title: Vikavirtasuojakytkin

text: Mikään vikavirtasuojakytkin ei kokonaan suojaa sähköiskulta, vaan ainoastaan lyhentää sähköiskun kestoaikaa niin, että kudosten vauriot ja sydämen toimintahäiriöt jäävät mahdollisimman vähäisiksi. Henkilösuojauksessa käytetään yleensä 30 milliampeerin (mA) vikavirtasuojakytkimiä, jotka kykenevät kytkemään virran pois 300 millisekunnin kuluessa nimellisvirran ylittymisestä. Palosuojaukseen käytettävät 300:n ja 500 mA:n mallit eivät sovellu henkilösuojaukseen, sillä kehon läpi 300 ms vaikuttava 50 mA:n vaihtovirta voi riittää aiheuttamaan sydämen pysähtymisen tai kammiovärinän.


title: Vikavirtasuojakytkin

text: Vikavirtasuoja soveltuu henkilösuojaukseen toisin kuin sulake tai johdonsuojakatkaisija, joiden laukaisuvirrat ovat huomattavasti suuremmat. Tämän vuoksi nykyiset rakennusmääräykset edellyttävätkin vikavirtasuojien asennusta kaikkiin kodin pistorasioihin (paitsi tietyt erityispistorasiat) uudiskohteissa sekä muun muassa korroosiolle alttiisiin tiloihin ja rakennustyömaille (vaaditaan ulkokäytössä 32 A:n nimellisvirtaan asti, eli Suomessa kaikkiin yksivaiheisiin pistorasioihin ja 32 A:n kolmivaihepistorasioihin.


title: Vikavirtasuojakytkin

text: Vanhoihin rakennuksiin se on rakennettava kosteisiin ja märkiin tiloihin muutostöiden yhteydessä.


title: Vikavirtasuojakytkin

text: Vikavirtasuojakytkintä käytetään aina sulakkeen tai johdonsuojakatkaisijan kanssa toimivana lisäsuojana, sillä vikavirtasuoja ei laukea nolla- ja vaihejohtimen välisessä oikosulussa eikä ylikuormitustilanteessa, koska menevä ja tuleva virta pysyvät näissä tapauksissa keskenään samansuuruisina. On olemassa myös yhdysrakenteisia johdonsuojakatkaisija-vikavirtasuojia, joita käyttämällä voidaan säästää hieman tilaa sähkökeskuksessa.


title: Vikavirtasuojakytkin

text: Vikavirtasuojakytkimessä on tavallisesti testaus- ja nollauskytkimet. Testauskytkimellä (T, TEST) tarkastetaan vikavirtasuojan toiminta valmistajan ilmoittaman ajan välein ja nollauskytkimellä (R, ON, RESET) vikavirtasuoja palautetaan vikatilanteen poistuttua tai testauksen jälkeen takaisin toimintaan. Mikäli vikavirtasuoja laukeaa heti uudelleen, on laitteisto tarkastettava erityisen huolellisesti.


title: Vikavirtasuojakytkin

text: Valintaan vaikuttavia asioita:


title: Vikavirtasuojakytkin

text: Tavallisiin pistorasioihin liitettävät mallit ovat aina korkeintaan 30 mA:n virrasta laukeavia ja soveltuvat siis henkilösuojaukseen.


title: 2050-luku

text: 2050-luku on tuleva vuosikymmen, joka alkaa 1. tammikuuta 2050 ja päättyy 31. joulukuuta 2059. Vuosikymmen on 2000-luvun kuudes vuosikymmen.


title: Shimon Peres

text: Shimon Peres (, 2. elokuuta 1923 Wiszniew, Puola – 28. syyskuuta 2016 Israel) oli israelilainen poliitikko, joka toimi Israelin presidenttinä 13. kesäkuuta 2007 – 24. heinäkuuta 2014. Peres toimi kolmeen otteeseen Israelin työväenpuolueen puheenjohtajana, vuosina 1977–1992, 1995–1996 ja 2003–2005, ja maansa pääministerinä kahteen otteeseen, 1984–1986 ja 1995–1996. Peres kuului keskustalaiseen Kadima-puolueeseen, joka perustettiin vuoden 2005 lopulla; Peres jätti työväenpuolueen joulukuussa 2005 menetettyään kuukautta aikaisemmin puolueen puheenjohtajuuden Amir Peretzille.


title: Shimon Peres

text: Vuonna 1994 Peres sai Nobelin rauhanpalkinnon yhdessä Jitzhak Rabinin ja Jasser Arafatin kanssa rauhanpyrkimyksistä, jotka huipentuivat Oslon rauhanprosessiin.


title: Shimon Peres

text: Vuoden 2016 syyskuussa tiedotettiin Peresin saaneen aivoverenvuodon ja joutuneen hengityskoneeseen. Hän kuoli kahden viikon kuluttua sairastumisesta 28. syyskuuta vastaisena yönä.